
የዐቢይ ጾም ሳምንታት (ለሕፃናት) – ክፍል አንድ
በልደት አስፋው
የካቲት ፴ ቀን ፳፻፱ ዓ.ም
እንደምን ሰነበታችሁ ልጆች? ደኅና ናችሁ? እግዚአብሔር ይመስገን!፡፡ ልጆች!
በልዩ ልዩ ምክንያት አልችል ብለን ዘግይተናል፡፡ በቅድሚያ በገባነው ቃል
መሠረት ወቅቱን ጠብቀን ትምህርቱን ባለማቅረባችን እናንተን ይቅርታ
እንጠይቃለን፡፡
ልጆች! የካቲት ፲፩ ቀን ፳፻፱ ዓ.ም ባቀረብንላችሁ ትምህርት ከሰባቱ
አጽዋማት መካከል ዐቢይ ጾም አንዱ እንደኾነ፣ ዐቢይ ጾም ማለት ታላቅ ጾም
ማለት እንደኾነ፣ ጾሙ ጌታችን አምላካችንና መድኃኒታችን ኢየሱስ ክርስቶስ
የጾመው ጾም በመኾኑ ታላቅ እንደተባለ፣ ዕድሜአቸው ሰባት ዓመት ከኾናቸው
ሕፃናት ጀምሮ ዅሉም የኦርቶዶክስ ተዋሕዶ አማኞች ዐቢይ ጾምን እና
ሌሎችንም አጽዋማት መጾም እንደሚገባቸው፣ እንደዚሁም ስምንቱ የዐቢይ
ጾም ሳምንታት (እሑዶች) ስማቸው ማን ማን እንደሚባል ነግረናችሁ ነበር፡፡
ልጆች! ሰባቱ አጽዋማት ማን ማን እንደሚባሉም ጠይቀናችሁ ነበር አይደል?
መልሱንስ ጠይቃችሁ ተረዳችሁ? በጣም ጥሩ ልጆች! መልሱን
እናስታውሳችሁ፤ ሰባቱ አጽዋማት የሚባሉት፡-
፩. ጾመ ነቢያት
፪. ጾመ ገሃድ (ጋድ)
፫. ጾመ ነነዌ
፬. ዐቢይ ጾም
፭. ጾመ ድኅነት (ረቡዕ እና ዓርብ)
፮. ጾመ ሐዋርያት
፯. ጾመ ፍልሰታ (የእመቤታችን ጾም) ናቸው፡፡
በአሁኑ ሰዓት ዐቢይ ጾምን እየጾምን ነው፡፡ የምንገኘውም ሦስተኛው ሳምንት
ላይ ሲኾን ስሙም ‹‹ምኵራብ›› ይባላል፡፡ የሚቀጥለውና አራተኛው ሳምንት
ደግሞ ‹‹መጻጕዕ›› ተብሎ ይጠራል፡፡
ልጆች! በዛሬው ዝግጅታችን ከመጀመሪያው እሑድ እስከ ሦስተኛው እሑድ
(ከዘወረደ ጀምሮ እስከ ምኵራብ) ድረስ የሚገኙትን የዐቢይ ጾም ሳምንታት
የሚመለከት ትምህርት ይዘንላችሁ ቀርበናል፡፡ ትምህርቱን እንድከታተሉት
በአክብሮት ጋብዘናችኋል!
፩. ዘወረደ
ልጆች! ከዐቢይ ጾም ሳምንታት መካከል የመጀመሪያው ሳምንት ‹‹ዘወረደ››
ይባላል፡፡ ዘወረደ ማለት ከላይ የመጣ፣ የወረደ ማለት ነው፡፡ ይህም
አምላካችን ዓለምን ለማዳን ሲል ሥጋ መልበሱን (ሰው መኾኑን)
ያመለክታል፡፡ ጌታችን አምላካችንና መድኃኒታችን ኢየሱስ ክርስቶስ ከሰማይ
ወርዶ፣ ከእመቤታችን ቅድስት ድንግል ማርያም ተወልዶ፣ በዮርዳኖስ ወንዝ
ተጠምቆ፣ ወንጌልን ለዓለም ካስተማረ በኋላ በፈቃዱ መከራ ተቀብሎ፣
በመስቀል ተሰቅሎ፣ ሞቶ፣ ከሙታን ተነሥቶ ዓለምን አድኗል፡፡ ልጆች!
የመጀመሪያው ሳምንት የአምላካችን የማዳን ሥራ በስፋት የሚነገርበት ወቅት
በመኾኑ ‹‹ዘወረደ›› ተብሎ ተሰይሟል፡፡
፪. ቅድስት
ሁለተኛው የዐቢይ ጾም ሳምንት ‹‹ቅድስት›› ይባላል፡፡ ቅድስት ማለት
የተለየች፣ የተመረጠች፣ የከበረች ማለት ነው፡፡ ልጆች! ለምን የተለየች፣
የተመረጠች፣ የከበረች እንደተባለች ታውቃላችሁ? ቅዱስ አምላካችን
እግዚአብሔር ዓለምን (ሰውን) ለመቀደስ ሲል ወደ ምድር መምጣቱንና ዐቢይ
ጾምን መጾሙን ለማስረዳት ነው፡፡ ከዚህ በተጨማሪም የሰንበትን ክብር
ለማስገንዘብ ነው፡፡ ሰንበት ቅድስት፣ የተለየች፣ የተመረጠች፣ የከበረች ዕለት
ናት፡፡ ስለዚህም ልጆች! ሁለተኛው የዐቢይ ጾም ሳምንት ‹‹ቅድስት›› ተብሎ
ይጠራል፡፡
፫. ምኵራብ
ልጆች! ሦስተኛው የዐቢይ ጾም ሳምንት ደግሞ ‹‹ምኵራብ›› ይባላል፡፡
ምኵራብ ማለት አዳራሽ ማለት ነው፡፡ ምኵራብ ድሮ የነበሩ የእግዚአብሔር
ሰዎች መንፈሳዊ ትምህርት ይማሩበት የነበረ ሥፍራ ነው፡፡ በአንድ ወቅት
ይህንን የጸሎት ሥፍራ ሰዎች የንግድ ቦታ አደረጉት፡፡ ይህንን ዓለማዊ ተግባር
ሲፈጽሙ የነበሩትን ዅሉ ጌታችን አምላካችንና መድኃኒታችን ኢየሱስ
ክርስቶስ ‹‹ቤቴ የጸሎት ቤት ይባላል፡፡ እናንተ ግን የወንበዴዎች ዋሻ
አደረጋችሁት›› ብሎ ከምኵራብ አስወጣቸው፡፡ ከዚያም ቃለ እግዚአብሔር
አስተማራቸው፡፡ ልጆች! የእግዚአብሔር ቤት የጸሎት ቤት እንጂ የንግድ
መነገጃ ሥፍራ አለመኾኑን ከዚህ ታሪክ እንማራለን፡፡
ለዛሬው በዚህ ይቆየን፡፡ ቀጣዩን ትምህርት ደግሞ እንደ እግዚአብሔር ፈቃድ
በሚቀጥለው ዝግጅት ይዘንላችሁ እንቀርባለን፡፡ እስከዚያው ድረስ ሰላመ
እግዚአብሔር ከዅላችን ጋር ይኹን!

የዐቢይ ጾም ሳምንታት (ለሕፃናት) – ክፍል ሁለት
በልደት አስፋው
መጋቢት ፫ ቀን ፳፻፱ ዓ.ም
እንደምን ሰነበታችሁ ልጆች? ባለፈው ዝግጅታችን ከመጀመሪያው እሑድ እስከ
ሦስተኛው እሑድ (ከዘወረደ ጀምሮ እስከ ምኵራብ) ድረስ የሚገኙትን የዐቢይ
ጾም ሳምንታት የሚመለከት ትምህርት አቅርበንላችሁ ነበር፡፡ ዛሬ ደግሞ
አራተኛውን የዐቢይ ጾም ሳምንት (መጻጕዕን) የሚመለከት ትምህርት
ይዘንላችሁ ቀርበናል፡፡ መልካም ንባብ!
፬. መጻጕዕ
ልጆች! አራተኛው የዐቢይ ጾም ሳምንት ‹‹መጻጕዕ›› ይባላል፡፡ መጻጕዕ ማለት
በሽተኛ ማለት ነው፡፡ ይህ ዕለት ጌታችን መድኃኒታችን ኢየሱስ ክርስቶስ
ለሠላሳ ስምንት ዓመታት በበሽታ ተይዞ የነበረውን ሰው የፈወሰበት ዕለት ነው /
ዮሐ.፭.፩-፱/፡፡
ልጆች! ቤተሳይዳ የምትባል አንዲት የጠበል መጠመቂያ ሥፍራ ነበረች፡፡
የእግዚአብሔር መልአክ ወደዚያች መጠመቂያ ሥፍራ እየመጣ ውኃውን
ከባረከው በኋላ ቀድሞ ገብቶ የተጠመቀ በሽተኛ ካለበት ከማንኛውም ደዌ
(በሽታ) ይፈወስ ነበር፡፡ በዚያ ሥፍራ ለሠላሳ ስምንት ዓመታት ከበሽታው
ለመፈወስ ብሎ ሲጠባበቅ የነበረ አንድ መጻጕዕ (በሽተኛ) ነበር፡፡ ውኃው
በተናወጠ ጊዜ ሌሎች ቀድመው ገብተው እየተፈወሱ ሲሔዱ እሱ ግን
ለሰላሣ ስምንት ዓመት በዚያ ቆየ፡፡
ከዚያ በኋላ ጌታችን በዚያ ሥፍራ ሲያልፍ ይህንን መጻጕዕ ተኝቶ አየው፡፡
በዚህ ጊዜ ለብዙ ዘመን እንዲሁ እንደ ነበረ አውቆ ‹‹ልትድን ትወዳለህን?››
ብሎ ከጠየቀው በኋላ እምነቱንና ጽናቱን አይቶ ‹‹ተነሣና አልጋህን ተሸክመህ
ሒድ›› አለው፡፡ በጌታችን ቃል ሰውዬው ወዲያውኑ ከበሽታው ዳነ፤
አልጋውንም ተሸክሞ የእግዚአብሔርን ቸርነት እየመሰከረ ሔደ፡፡ በአጠቃላይ
አራተኛው የዐቢይ ጾም ሳምንት የመጻጕዕ ታሪክ የሚነገርበት፤ እንደዚሁም
የአምላካችን ቸርነቱ፣ ይቅርታው፣ መሐሪነቱ የሚታወስበት ዕለት ነው፡፡
ልጆች! ደብረ ዘይትን የሚመለከት ትምህርት ደግሞ በሌላ ቀን
እናቀርብላችኋለን፡፡ ለዛሬው ከዚህ ላይ ይቆየን፡፡ እስከዚያው ድረስ ሰላመ
እግዚአብሔር ከዅላችሁ ጋር ይኹን!

በልደት አስፋው
መጋቢት ፱ ቀን ፳፻፱ ዓ.ም
፭. ደብረ ዘይት
እንደምን ሰነበታችሁ ልጆች? ስለዅሉም ነገር እግዚአብሔር ይመስገን!
ባለፈው ዝግጅታችን አራተኛውን የዐቢይ ጾም ሳምንት የተመለከተ ትምህርት
አቅርበንላችሁ ነበር፡፡ ዛሬ ደግሞ ስለ አምስተኛው የዐቢይ ጾም ሳምንት (ስለ
ደብረ ዘይት) አጭር ትምህርት ይዘንላችሁ ቀርበናል፡፡ ትምህርቱን በተግባር
ላይ እንድታውሉት እሺ? መልካም ልጆች! አሁን በቀጥታ ወደ ትምህርቱ
እንወስዳችኋለን፤
ልጆች! እንደምታስታውሱት አምስተኛው የዐቢይ ጾም ሳምንት ‹‹ደብረ ዘይት››
ይባላል፡፡ ትርጕሙም ‹‹የወይራ ተክል የሚገኝበት ተራራ›› ማለት ነው፡፡ ይህ
ትልቅ ተራራ (ደብረ ዘይት) ከኢየሩሳሌም ከተማ በስተምሥራቅ አቅጣጫ
ይገኛል፡፡ ደብረ ዘይት ተራራ ጌታችን አምላካችንና መድኃኒታችን ኢየሱስ
ክርስቶስ የዕለተ ምጽአትን ምልክት ለደቀ መዛሙርቱ (ለሐዋርያት) የገለጸበትና
ያስተማረበት ቦታ ነው፡፡ ጌታችን በዚህ በደብረ ዘይት ተራራ ተቀመጦ ‹‹ማንም
እንዳያስታችሁ ተዘጋጅታችሁ ኑሩ፡፡ ብዙዎች እኔ ክርስቶስ ነኝ እያሉ በስሜ
ይመጣሉ፡፡ እስከ መጨረሻው የጸና እርሱ ይድናል …›› እያለ ደቀ መዛሙርቱን
አስተምሯቸዋል፡፡
እነርሱም ስለ ዕለተ ምጽአት ምልክትና የመምጫው ጊዜ መቼ እንደሚኾን
ጌታችንን ጠይቀውታል፡፡ እርሱም ቀኑን ከእርሱ ከእግዚአብሔር በስተቀር
ማንም እንደማያውቀውና ክርስቲያኖች ከኀጢአት ርቀው በዝግጅት መጠባበቅ
እንደሚገባቸው አስረድቷቸዋል፡፡ ልጆች! ዓለም የምታልፍበት ቀን ሲደርስ
(በዕለተ ምጽአት) ጌታችን አምላካችንና መድኀኒታችን ኢየሱስ ክርስቶስ
በመላእከት ዝማሬ፣ በመለከት ድምፅ ታጅቦ በኃይልና በግርማ ከሰማይ ወደ
ምድር ይመጣል፡፡
አምላካችን በመጣ ጊዜም በተዋሕዶ ሃይማኖትና በክርስቲያናዊ ምግባር ጸንቶ
የተገኘ ክርስቲያን በገነት (መንግሥተ ሰማያት) ለዘለዓለሙ በደስታ ይኖራል፡፡
ያለ ክርስቲያናዊ ምግባር ማለትም በኀጢአት ሥራ የኖረ ሰው ደግሞ
ለዘለዓለሙ መከራና ስቃይ ወዳለበት ወደ ሲኦል (ገሃነመ እሳት) ይጣላል፡፡
ስለዚህ አምላካችን ለፍርድ ሲመጣ ለእያንዳንዳችን እንደ ሥራችን ኹኔታ ዋጋ
ይሰጠናል ማለት ነው፡፡ የጽድቅ ሥራ ስንሠራ ከኖርን ወደ መንግሥተ ሰማያት
(የጻድቃን መኖሪያ) እንገባለን፤ ኀጢአት ስንሠራ ከኖርን ግን ወደ ገሃነመ እሳት
(የኀጢአተኞች መኖሪያ) እንጣላለን፡፡
ልጆች! እናንተም በዕለተ ምጽአት ወደ መንግሥተ ሰማያት እንድትገቡ በምድር
ስትኖሩ ከክፉ ሥራ ማለትም ከስድብ፣ ከቍጣ፣ ከተንኮል፣ ከትዕቢት እና
ከመሳሰለው ኀጢአት ርቃችሁ በእውነት፣ በትሕትና፣ ሰውን በማክበር፣ በፍቅር
እና በመሳሰለው የጽድቅ ሥራ ጸንታችሁ ለወላጆቻችሁ እየታዘዛችሁ ኑሩ፡፡
ይህንን ለማድረግ እንድትችሉ ደግሞ ከዘመናዊው ትምህርታችሁ ጎን ለጎን
ከወላጆቻችሁ ጋር እየተመካከራችሁ (አስፈቅዳችሁ) መንፈሳዊ ትምህርት
መማር፣ ቅዱሳት መጻሕፍትን ማንበብ፣ መንፈሳውያን ፊልሞችን መመልከትና
መዝሙራትን ማዳመጥ፣ እንደዚሁም በየጊዜው መቍረብ አለባችሁ እሺ?
በጣም ጥሩ ልጆች! ለዛሬው ከዚህ ላይ ይቆየን፡፡ በሚቀጥለው ዝግጅት
ስለሌሎች የዐቢይ ጾም ሳምንታት ትምህርት ይዘንላችሁ እንቀርባለን፡፡
እስከዚያው ድረስ ሰላመ እግዚአብሔር ከኹላችን ጋር ይኹን

፮. ገብር ኄር
በልደት አስፋው
መጋቢት ፲፮ ቀን ፳፻፱ ዓ.ም
ሰላም ናችሁ ልጆች? ባለፈው ዝግጅት ስለ ደብረ ዘይት ተምረናል፡፡ ዛሬ
ደግሞ ስለ ‹ገብር ኄር› እንማራለን፡፡ ስድስተኛው የዐቢይ ጾም ሳምንት
(እሑድ) ‹ገብር ኄር› ይባላል፡፡ ትርጕሙ ‹ታማኝ፣ በጎ፣ ደግ አገልጋይ› ማለት
ነው፡፡ ልጆች! አንድ ባለጠጋ አገልጋዮቹ ነግደው እንዲያተርፉበት ለአንዱ
አምስት፤ ለሁለተኛው ሁለት፤ ለሦስተኛው አንድ መክሊት ሰጣቸው፡፡ ልጆች!
‹መክሊት› የገንዘብ ስም ነው፡፡
ከዚያ በኋላ አምስት እና ሁለት መክሊት የተቀበሉት ሁለቱ አገልጋዮች
በተሰጣቸው መክሊት ነግደው እጥፍ አትርፈው ለባለ ጌታው አስረከቡ፡፡
ስለዚህም ገብር ኄር (ታማኝ አገልጋይ) ተብለው ተመሰገኑ፤ ልዩ ክብርን
አገኙ፡፡ አንድ መክሊት የተቀበለው አገልጋይ ግን የተቀበለውን መክሊት ቀብሮ
ካቆየ በኋላ ምንም ሳያተርፍበት ለጌታው አስረከበ፡፡ ይህ አገልጋይ ‹ገብር
ሐካይ› ይባላል፡፡ ‹ሰነፍ አገልጋይ› ማለት ነው፡፡ በመክሊቱ ባለማትረፉ የተነሣ
ቅጣት ተፈርዶበታል፡፡
የማቴዎስ ወንጌል ምዕራፍ ፳፭ ቍጥር ፲፬-፵፮ ያለውን የመጽሐፍ ቅዱስ
ትምህርት ብታነቡት ሙሉ ታሪኩን ታገኙታላችሁ፡፡ ልጆች! ስድስተኛው የዐቢይ
ጾም እሑድ ስለ እነዚህ አገልጋዮች እና ስለ መንፈሳዊ አገልግሎት ጥቅም
ትምህርት የሚቀርብት ሳምንት በመኾኑ ‹ገብር ኄር› ተብሏል፡፡ እናንተም
በተሰጣችሁ ጸጋ ብዙ ምግባር መሥራት አለባችሁ እሺ? መልካም ልጆች!
ለዛሬው በዚህ ይበቃናል፡፡ በቀጣይ ደግሞ ስለ ኒቆዲሞስ እንማማራለን፡፡
ሰላመ እግዚአብሔር ከዅላችን ጋር ይኹን!

በቴዎድሮስ እሸቱ
መጋቢት ፳፫ ቀን ፳፻፱ ዓ.ም
፯. ኒቆዲሞስ
እንደምን ሰነበታችሁ ልጆች? ደኅና ናችሁ? መልካም! ይኸው ዘወረደ ብለን
በመጀመሪያው ሳምንት የጀመርነው ጾም ዛሬ ኒቆዲሞስ ላይ ደርሷል፡፡
ኒቆዲሞስ የሰባተኛው ሳምንት መጠሪያ ነው፡፡ ልጆች! የአይሁድ መምህር
የኾነ አንድ ኒቆዲሞስ የሚባል ሰው ነበር፡፡ ይህ የአይሁድ መምህር ማታ ማታ
እየመጣ ከጌታችን አምላካችንና መድኀኒታችን ኢየሱስ ክርስቶስ እግር ሥር
ቁጭ ብሎ ትምህርት ይማር ነበር፡፡ ኒቆዲሞስ ማታ ማታ የሚማረው ለምን
መሰላችሁ ልጆች?
አንደኛ የአይሁድ መምህር ስለ ኾነ አይሁድ ሲማር እንዳያዩት ነው፡፡ እነርሱ
ሲማር ካዩት ገና ሳይማር ነው እንዴ እኛን የሚያስተምረን እንዳይሉት፤ ሁለተኛ
አይሁድ በክርስቶስ የሚያምኑ ሰዎችን ከአገራቸው ያባርሩ ስለ ነበር
እንዳይባረር በመፍራቱ፤ ሦስተኛ ሌሊት ምንም የሚረብሽና ዐሳብን የሚሰርቅ
ጫጫታ ስለሌለ ትምህርቱ እንዲገባው ነበር፡፡ እናንተስ በሌሊት
ትምህርታችሁን የምታጠኑት እንዲገባችሁ አይደል ልጆች? በሌሊት ዐሳባችሁ
አይበተንም፡፡
ታዲያ አንድ ቀን ማታ ጌታችን አምላካችንና መድኀኒታችን ኢየሱስ ክርስቶስ
‹‹ሰው ከውኃና ከመንፈስ ካልተወለደ በስተቀር የእግዚአብሔር መንግሥት
ሊወርስ አይችልም›› ብሎ ለኒቆዲሞስ ስለ ጥምቀት አስተማረው፡፡
ኒቆዲሞስም ‹‹ሰው ከሸመገለ ካረጀ በኋላ እንዴት በድጋሜ ሊወለድ
ይችላል?›› ብሎ ጠየቀው፡፡ ጌታችንም ዳግም ልደት ማለት ሰው በጥምቀት
የሚያገኘው የእግዚአብሔር ልጅነት እንደ ኾነ፣ ሰው ተጠምቆ የእግዚአብሔር
ልጅ ካልኾነ መንግሥተ ሰማያትን እንደማይወርስ አስተማረው፡፡ ኒቆዲሞስም
ስለ ጥምቀት በሚገባ ተረዳ፡፡
ልጆች! በዚህ ሳምንት ከሚነገረው ከዚህ ታሪክ ዅል ጊዜ የእግዚአብሔርን
ቃል መማር እንዳለብን፤ ያልገባን ነገር ካለ የቤተ ክርስቲያን አባቶችን ጠይቀን
መረዳት እንደሚገባን እንማራለን፡፡ እናንተም እንደ ኒቆዲሞስ ቃለ
እግዚአብሔር በመማር እና ስለ እምነታችሁ ያልገባሁን በመጠየቅ በቂ
ዕውቀት ልትቀስሙ ይገባችኋል፡፡ ልጆች! ለዛሬ በዚህ ይበቃናል፤ ደኅና
ሰንብቱ፡፡


የዐቢይ ጾም ሳምንታት (ለሕፃናት) – የመጨረሻ ክፍል
፰. ሆሣዕና
በልደት አስፋው
መጋቢት ፴ ቀን ፳፻፱ ዓ.ም
ልጆች ደኅና ሰነበታችሁ? እግዚአብሔር ይመስገን! ባለፈው ዝግጅት ሰለ
ሰባተኛው የዐቢይ ጾም ሳምንት (ስለ ኒቆዲሞስ) ተምራችሁ ነበር፡፡ መልካም
ልጆች! በዛሬው ዝግጅታችን ደግሞ ስለ ስምንተኛውና የመጨረሻው የዐቢይ
ጾም ሳምንት ማለትም ስለ ሆሣዕና አጭር ትምህርት እንደሚከተለው
ይዘንላችሁ ቀርበናል፤
ስምንተኛው የዐቢይ ጾም ሳምንት ‹ሆሣዕና› ይባላል፡፡ ትርጕሙም ‹መድኃኒት፣
አሁን አድን› ማለት ነው፡፡ ሆሣዕና ጌታችን አምላካችንና መድኃኒታችን ኢየሱስ
ክርስቶስ በአህያ ጀርባ ተቀምጦ በክብር፣ በምስጋና ወደ ኢየሩሳሌም የገባበት
ዕለት ነው፡፡
በዚህ ዕለት ሕፃናትና አረጋውያን በአንድነት ኾነው፣ የዘንባባ ቅጠል ይዘው፡-
‹‹ለዳዊት ልጅ በሰማይ መድኃኒት መባል ይገባዋል፤ በእግዚአብሔር ስም
የመጣው የዳዊት ልጅ፣ የዳዊት አምላክ ኢየሱስ ክርስቶስ ቡሩክ ነው!›› እያሉ
በአንድነት ጌታችንን አመስግነዋል፡፡
ስለዚህም ሆሣዕና በየዓመቱ በቤተ ክርስቲያናችን በመንፈሳዊ ሥርዓት
ይከበራል፡፡ እኛ ክርስቲያኖችም ለመታሰቢያ ይኾን ዘንድ በራሳችን ላይ
የዘንባባ ቅጠል በመስቀል ምልክት እናስራለን፡፡
ልጆች! የዐቢይ ጾም ሳምንታትን ስያሜና ታሪክ በሚመለከት በተከታታይ ክፍል
ያቀረብንላችሁን ትምህርት በዚሁ ፈጸምን፡፡ በሉ ደኅና ኹኑ ልጆች! ለበዓለ
ትንሣኤው በሰላም ያድርሰን፡፡ ሰላመ እግዚአብሔር ከዅላችን ጋር ይኹን፡፡
ወስብሐት ለእግዚአብሔር፡፡


ክፍል 10
የጾም አይነቶች
የአብይ ጾም ሳምንታት
ቅዱስ ያሬድም በጾመ ድንው በዐቢይ ጾም ለሚገኙት ሰንበታት ሁሉ
ሥያሜና መዝሙር ሰርቶላቸዋል፡፡ እነዚህም ዘወረደ፣ ቅድስት፣ ምኩራብ፣
መጻጉዕ፣ ደብረ ዘይት ገብርኤር፣ ኒቆዲሞስ፣ ሆሳዕና በመባል ይጠራሉ፡፡
ከሰርክ ሆሳዕና እስከ ትንሳኤ ያለው ሰባት ቀን ስሙነ ህማማት ይባላሉ፡፡
እነዚህን ሳምንታት ብንቆጥር አምሳ አምስት ቀን ይሆናሉ፡፡ ጌታችን 40
ቀን ጾሞ ሳለ እኛ ስለምን 55 ቀን እንደማለን ቢሉ፡-
የመጀመሪያው ሳምንት ዘወረደ ለዋናው ጾም (ለጾመ 40) የዝግጅት ጊዜ
ነው፡፡
አንድም ይህን ጾም እስራኤል ንጉስ እርቃን በተባለ ግዜ ዘመን ጾመውታልና
ከዋናው ጋር አይቆጠርም የሚሉ አሉ፡፡
አንድም በነዚህ ሳምንታት ሠባት ቅዳሜና ስምንት እሁድ ይገኛሉ እነዚህ
ከጥሉላት መባዕልት እንጂ ከሁሉ የምንከለከልባቸው ስላልሆኑ ከ55 ቀን
ላይ ብንቀንስ 40 ይመጣልና፡፡
አንድም የመጨረሻም ሳምንት ከመነ እማማትን ሐዋርያት የጌታን መከራና
ስቃይ እያሰቡ የጾሙት እንጂ ከዋናው ጋር አይደመሩም እና ከመጀመሪያው
ሳምንት ጋር ብንቆጥራቸው 15 ይመጣሉ እነዚህ ሁለት ከ40 ጾም ውጭ
ናቸው የሚሉ አሉ፡፡
ባጠቃላይ ይህ ወቅት በዓመት ውስጥ ካሉ ጊዜያት ሁሉ የተለየ
ድህነታችንም የተፈፀመበት ወቅት በመሆኑ እራሳችን ለትህርም
ለእግዚአብሔር ማስገዛት ጸሎትና ምጸዋትን የመንፈስ ፍሬን የምናፈራበት
መሆን ይገባዋል፡፡
የሐዋርያት ጾም
ይኸን ጾም ሐዋርያት መንፈስ ቅዱስን ከተቀበሉ በኋላ ለስብከተ ወንጌል
ከመሰማራታቸው በፊት የጾሙት ጾም ነው፡፡ “በሰኔ ወር የሚጾም
በመሆኑም የሰኔ ጾም እየተባለ ይጠራል፡፡ ይኸም ከበዓል ዓምሳ ቀጥሎ
በሚውለው ሰኞ ይጀምርና ቅዱስ ጴጥሮስና ቅዱስ ጳውሎስ ባረፉበት
በሐምሌ 5 ቀን ይጨርሳል፡፡ ጾሙ እንደ መግቢያው ውኔታ ቁጥር ከ15
ቀን እስከ 49 ቀን ከፍና ዝቅ ሊል ይችላል፡፡ በተጨማሪም ይኸ ጾም
በጥንት ዘመን ወደ ጦር ሜዳ ለመሔድ የተዘጋጁ ከጦር ሜዳ የተመለሱ
ሁሉ ልመናቸውን ለማቅረብና ለማመስገን ይጾሙት ስለነበር የወታደር ጾም
እየተባለ ተጠርቷል፡፡ ጌታችን በመዋዕል ሥጋዌው ደቀ መዛሙርቱ ይህን
ጾም እንደሚጾሙት አስቀድሞ አስተምሮ ነበር፡፡ ይኸም የዮሐንስ ደቀ
መዛሙርት እኛና ፈሪሳዊያን እንደማለን ደቀ መዛሙርትህ ግን አይጾሙም
ብለው በጠየቁት ጊዜ “ሙሽራው ከእነርሱ ሳለ ሊያዝኑ አይችሉም
ነገርግን ሙሽራው ከእነርሱ ጋር የሚወስድበት ወራት ይመጣልና ያንጊዜ
ይጾማሉ” በማለት መርዓዊ (ሙሽራ) የተባለው ጌታ ሲሆን ሚዜዎች
የተባሉ የእርሱ ተከታዮች ናቸው፡፡ መወሰድ የተባለው ዕርገቱ ነው፡፡ እኔ
ሳለሁ አይጾሙም ማለቱ እርሱ ካልሞተና ካላረገ መንፈስ ቅዱስም
ካልተሰጣቸው በመንፈስ ቅዱስ ባልታደሰ ሰውነት ጾመው ድል መንሳት
አይቻላቸውም ሲል ነው፡፡ ይህም የኦሪቱ የጾም ስርዓት ከአዲሱ የጾም
ስርዓት የተለየ መሆኑን ሲያስተምር ነው፡፡ ዛሬም ሐዋርያትን ምሳሌ
አድርገን ከእነሱ በረከት ለመሳተፍ አንድም ሐዋርያት ጾመው ጸልየው ድል
ያደረጉትን ዓለም እኛም የምናሸንፍበትን ኃይል እንዲሰጠን ፈጣሪያችንን
አምላክ ሐዋርያት ተለመነን እያልን እንጾመዋለን፡
ይቀጥላል....
ዘወትር ይከታተሉን
@Orthodoxawinet

የጾም አይነቶች
ጾመ ፍልሰታ (ጾመ ማርያም)
ፍልሰታ የሚለው ቃል የእመቤታችን ሥጋ ከጌቴ ሰማኔ ወደ ገነት መፍለሱን
በኋላም በገነት በዕፀ ህይወት ሥር ከነበረበት መነሳቱን ለማመልከት
የሚነገር ስያሜ ነው መዝሙረኛው ቅዱስ ዳዊትም የእመቤታችንን የስጋ
ፍልሰት ሲናገር “አቤቱ ወደ ዕረፍትህ ተነስ አንተና የመቅደስህ ታቦት” መዝ
131፡10 አንድም ምዕመናንን ወደ ምታሳርፍበት ወደ መንግስተ ሰማያት
አማናዊቷን የመቅደስህ ታቦት ድንግል ማርያምን ይዘህ ተነሳ በማለት
አስተምሯል፡፡
በተጨማሪም የቤተ ክርስቲያናችን ታላቁ የዜማ አባት ቅዱስ ያሬድ
የእመቤታችንን ዕርገት ሲያስረዳ “ከምድር እስከ ሰማይ ዐረገች በሰማይም
ከልጅዋ ጋር በአብና በመንፈስ ቅዱስ ቀኝ ተቀመጠች” ይላል የፍልስታ
ጾም ከነሐሴ አንድ እስከ አስራ አምስት ባሉት ቀናት የሚጾም ሲሆን
ታሪኩም እንዲህ ነው፡፡ እመቤታችን ቅድስት ድንግል ማርያም በ64 አመቷ
በጥር 21 በ49 ዓ/ም በዮሐንስ ወንጌላዊው ቤት ሳለች እንዳረፈች
ሐዋርያት ሥጋዋን በክብር ገንዘው ልጇ በተቀበረበት በጌቴሰማኔ የመቃብር
ቦታ ሊቀብሯት ይዘዋት ሲሄዱ በመንገድ አይሁድ “ቀድሞ ልጇ ሞተ ተነሳ
ዐረገ እያሉ ሲያሳድሙ እንዲኖሩ ዛሬም እሷ ተነሳች ብለው ሊያወሩ
አይደለምን” ብለው ወደ ሐዋርተያት ሲመጡ ከነሱም ታውፈንና የተባለ
ጎበዝ ቀድሞ ደርሶ ከቃሬዛ ላይ ስጋዋን ወደ ምድር ሊጥል ወደ እጁን
ሲዘረጋ መላዕክት በረቂቅ ሰይፍ እጁን ቀጡት ሥጋዋንም መላእክት
ነጥቅው ከቅዱስ ዮሐንስ ጋር ወደ ገነት አሳረጓት በዛም በገነት ባለች
በዕጸ ሕይወት ስር አኖሩት፡፡ሐዋርያትም የእመቤታችንን መጨረሻ ለማወቅ
ሚስጢሩ እንዲገለፀባቸው ባረፈች በ8ኛ ወር ማለትም ከነሐሴ 1-14 ቀን
ሁለት ሱባኤ ያዙ በ14ኛው ቀን ሥጋዋን እንደገና ከጌታ ተቀብለው
በጸሎትና በምህላ በፍጹም ደስታ በጌቴ ሰማኔ አሳረፏት፡፡ በሦስተኛው ቀን
በልጇ ስልጣን ሞትን ድል አድርጋ ስትነሳ (ስታርግ) ከሰዱቃውያኑ ወገን
በሆነው ሐዋርያው ቅዱስ ቶማስ በቀብሩ ስነ-ስርዓት ላይ አልነበረም እና
ከሀገረ ስብከቱ ህንድ ሲመለስ አይቷት ቀድሞ የልጅሽን ትንሳኤ ሳላይ ዛሬ
ደግሞ ያንቺን ብሎ በማዘን ራሱን ከተሸከመችው ዳመና ላይ ሊጥር ሲል
እመቤታችን አጽናንጻና ትንሳኤዋን እርሱ ብቻ እንዳየ ሄዶም ለወንድሞቹ
(ለሐዋርያት) እንዲያበስራቸው ምልክት ይሆናቸው ዘንድ የተገነዘችበትን
ስበን ስጠችው እርሱም ተቀብሎ ወደ ሐዋርያት በመምጣት የእመቤታችንን
ነገር ምን እንደሆነ ቢጠይቃቸው እነሱም ጾመው ጌታ ሥጋዋን ሰጥቶአቸው
እንደቀበሯት ነገሩት እርሱም “ሞት በጥር ነሐሴ መቃብር” ቢላቸው አንተ
ካላየህ አታምንም በማለት ሥጋዋን ወደ አሳረፉበት ወደ ጌቴ ሰማኔ ወረዱ
መቃብሯን በከፈቱ ጊዜ ከውስጥ ስጋዋን አጡ በዚህ ሰዓት ቶማስ
አታምኑኝም ብዬ ነው እንጂ እርሷስ እንጇ አርጋለች ለምልክትም ይሆን
ዘንድ የገነዛችሁበትን ሰበን ይኽው ብሎ አሳያቸው እነርሱም ለበረከት 12
ቦታ ተከፋፈሉት፡፡ ይህም አሁን በሀገራችን በኢ/ኦ/ቤ/ክ በቅዳሴ ዲያኑ
ለሚይዘው መስቀል ላይ ያለው ጨርቅ ምሳሌ ነው፡፡
ሐዋርያት በዓመቱ ተሰብስበው ቶማስ ትንሳኤሽን እንዳየ እኛስ ለምን
ቀረብን ብለው ከነሐሴ 1-14 ሁለት ሱባኤ ያዙ፡፡ ጌታም ልመናችን ሰምቶ
መላውን ሐዋርያት ወደ ገነት ወስዶ በነሐሴ 16 ቀን የእመቤታችን ነፍሷን
ከስጋዋ አዋህዶ አንስቶ ትንሳኤዋን እርገቷን አሳይቶ ይህን ዓለም
እንዲያስተምሩ አዟቸዋል፡፡ በዚያ ጊዜ ጀምሮ ሐዋርያዊና ኦርቶዶክሳዊ
ተዋሕዶ ቤተ ክርስቲያናችን የእመቤታችን በረከት ለማግኘት ምእመናን
ልጆቿ ይጾሙ ዘንድ ታዛለች፡፡ በዚህ በፍልሰታ ጾም ግዜ በጠቅላላ
በኢትዮጵያ ኦርቶዶክስ ተዋህዶ ቤተክርስቲያን ያለው ሁኔታ ልጅ አዋቂ
ሳይል ሁሉም የጾሙን ጊዜ በጾም እና በመንፈሳዊ አገልግሎት የሚያሳልፍ
መሆናቸውን ነው፡፡
ይቀጥላል.....
ዘወትር ይከታተሉን
@Orthodoxawinet

የጾም አይነቶች
ጾመ ነቢያት (የገና ጾም )
ከጌታ ልደት አስቀድሞ የሚጾም ነው፡፡ ከህዳር 15 ጀምሮ ለ43 ቀናት
የሚጾም ሲሆን ፋሲካው በልደት በዓል ነው፡፡ ይህን ጾም በዘመነ ብሉይና
በዘመነ ሀዲስ ብዙ ቅዱሳን (ሰዎች) ጾመውታል፡፡ በቤተ ክርስቲያንም
በብዙ ስያሜ የሚጠራ ሲሆን ለምሳሌም እንመልከት
ጾመ ነቢያት፡- የነቢያት ተስፋ በዘመናቸው ተፈጽሞ በዓይነ ሥጋ ለማየት
ባይችሉም በጌታ ልደት ትንቢት ነቢያት ስለ ተፈጸመበት ይህ ጾም ይህን
ስያሜ አግኝቷል፡፡
ጾመ ስብከት ነቢያት የጌታን ሰው መሆን ያስተማሩበት ስለሆነም በዚህ
ተሰይሟል
ጾመ አዳም፡-አዳም ዕፀ በለስን በልቶ ከገነት ከተባረረ በኋላ በፈጸመው
በደል አዝኖ ተክዞ አለቀሰ፣ ጾመ፣ ጸለየ ስለዚህ ጾሙ የተሰጠው ሱባዔ
ስለተፈፀመበት ጾመ አዳም ተብሏል፡፡
ጾመ ሐዋርያት፡- ሐዋርያት ትንሳኤን ዓቢይ ጾምን ፆመን እናከብራለን
ልደትን ምን ስራ ሰርተን እናከብራለን ብለው ከልደት ክርስቶስ በፊት ያሉት
43 ዕለታት ጾመዋል፡፡
ጾመ ፊልጶስ፡- የቅዱስ ሐዋርያ የፊልጶስ ደቀ መዝሙርት
የመምህራቸውን ሰማዕትነት ተከትሎ ከእግዚአብሔር የተላከ መልዐክ
አስክሬኑን ሊያቃጥሉ ከተነሱ ሰዎች ነጥቆ ወስዶ ነበርና አስክሬኑን
አምላክ እንዲሠጣቸው ሱባኤ ይዘው ቢጾሙ በ3ኛ ቀን ሰቷቸዋል፡፡ ነገር
ግን ሱባኤውን አናቋርጥም በማለት እስከ ልደት በዓል ድረስ ጾመውታል፡፡
ስለዚህ ጾሙ “ጾመ ፊልጶስ” ተብሏል፡፡
ጾመ ማርያም፡- እመቤታችን የመልዐኩን ጌታን እንደምትወልድ ባበሰራት
ጊዜ አምላክን ፀንሼ ምን ሰርቼ እወልደዋሁ ብላ ጌታን ከመውለዷ በፊት
ጾመዋለችና ጾሙ ጾመ ማያም ተብሏል፡፡
ጾመ ገሃድ
ገሀድ (ጋድ) ማለት ለውጥ ማለት ነው፡፡ ጋድ የጥምቀት ብቻ ነው፡፡
የጥምቀት በዓል ረቡዕና ዓርብ በሚውልበት ጊዜ በፊቱ የሚገኙት ማክሰኞ
ሐሙስ የፍስክ ቀንነታቸው ወደ ጾምነት ተለውጦ ይጾማሉ፡፡ ለእነርሱም
ለውጥ ጥምቀት የሚውልባቸው የጾም ቀኖች (ረቡዕ ዓርብ) የፍስክ ቀን
ሆነው ይከበራሉ፡፡
ይቀጥላል.....
ዘወትር ይከታተሉን
@Orthodoxawinet
@Orthodoxawinet 455 edited 03:16
November 10, 2019

የጾም አይነቶች
ጾመ ሰብአ ነነዌ
ለ3 ዕለታት ይጾማል ሰኞ፣ ማክሰኞ፣ ረቡዕ ይህም የጾሙ ወራት እንደ
ዘመናቱ አቆጣጠር ከፍና ዝቅ ስለሚል ከአጽዋማት አዋድያት ነው፡፡ አንድ
ጊዜ በጥር አንድ ጊዜ በየካቲት ይሁላል፡፡ ታሪኩን በትንቢተ ዮናስ ላይ
ያለውን ይመልከቱ፡፡ ሐዋርያትም ስብሐ ነነዌ የተነሳሕየን አብነት ናቸውና
ሥርዓቱም ጾሙም እንዲቀጥል ብለው ሰርተውታል፡፡ እኛም በጾምና
በጸሎት ከፈጣሪችን ምህረትና በረከት ለማግኘት ስንል እንጾመዋለን፡፡
ጾመ ድህነት (የረቡና ዓርብ ጾም)
ረቡዕና ዓርብ በየሳምንቱ እንድንጾም አባቶች አዘውናል ለእኛም ለነፍሳችን
ድህነት ይህን ሥርዓት እንተገብራለን፡፡
ረቡዕ፡- አይሁድ ሸንጎ ሲናድሪየም ጌታን አርብ ዕለት ለመስቀል የመጨረሻ
ውሳኔ ያስተላለፉበትና የተማከሩበት ዕለት ነው፡፡ ስለዚህ ይህን በማሰብ
ክርስቲያኖች ስጋቸውን ለጾም ለፀሎት ይዘክራሉ፡፡
ዓርብ፡- አይሁድ በዕለተ ረቡዕ የፈረዱበት ፍርድ የተተገበረው ጌታም ያለ
በደሉ ስለ ሰው ፍቅር መከራ የተቀበለበት፣ የተተፋበት፣ የተሰቀለበት፣
የሞተበት ዕለት ነውና ለብዙ ዘመንም ሲጠበቅ የነበረው ተስፋ
የተፈፀመበት ቅዱስ ዕለት ስለሆነ ክርስቲያኖች ዕለቱን ከስጋ ፍላጎት
ተላቀው በመንፈስ ይዘክሩት ዘንድ በቤተክርስቲያን በጾም እንዲከበር
አዛለች ሥርዓቱንም ለልጆቿ ሰርታለች፡፡
ስለዚህ ረቡዕና ዓርብ ከበዓለ አምሳ ውጭ ከጥምቀትና ከልደት ውጭ
ባሉት ቀናት ይጾማሉ፡፡
ይቀጥላል....
ዘወትር ይከታተሉን
@Orthodoxawinet
@Orthodoxawinet 1.1K 02:09
November 12, 2019

እስከ ስንት ሰዓት እንጹም?
ጾም እስከ ስንት ሰዓት
በጾም ምክንያት ለተወሰነ ጊዜ ሳይበሉና ሳይጠጡ መቆየት እንዳለብን
ተምረናል በጾም ከምግብ ተከልክለን የምንቆይበት ሰዓትም እንደ ወቅቱ
ተወስኖ ተጽፎአል፡፡ ፍ.ነ.በአንቀጽ 15 “ክብርት በምትሆን በ40 ጾም
በመጀመሪያው ሱባኤ 12 ሰዓት ከቅድስት ሰኞ እስከ ኒቆዲሞስ ዓርብ 11
ሰዓት፤ ስሙነ ህማማትን እስከ ምሽቱ 1 ሰዓት” በሌሎች አጽዋማት ከቀኑ
9 ሰዓት ድረስ መጾም እንደሚገባ፤ በሰንበት ቅዳሜና እሁድ ከ3 ሰዓት
ማለፍ እንደማይገባ ተጽፏል፡፡ ይሁን እንጂ የጾም ሰዓት በታዘዘው መልኩ
ብቻ የሚገደብ ሳይሆን እንደ ጹአሚው ሰው መንፈሳዊና ስጋዊ ብርታት ከፍ
እና ዝቅ ሲል ይችላል፡፡ ለምሳሌም አንድ ሰው ቢበረታና ከስጋው በተሻለ
ለነፍሱ ለማስገዛት ቢየስብ ከታዘዘው ሰዓት በላይ ቢጾም ይቻለዋል፡፡
ቀጥለን የምንመለከታቸው አሳቦችም የጾሙ ሰዓት እንደ ጸዋሚው ሰው
እንደሚለያይ ያስረዱናል፡፡
የጸዋሚው የጤንነት ሁኔታ
የታወቀ ደዌ ያለበት ሰው አይጾምም ግድ ይጹም አይባልም እንደ ሁኔታው
በአቅሙ እንዲጾም ወይም እስከ አካቴው እንዳይጾም ሊታዘዝ ይችላል
ይህ ግን የሚሆነው ከንስሐ አባቱ ጋር በመመካከር ሲሆን ነው፡፡
በሌላ በኩል ጤናማና ተንካራ የሆነ ሰው በእግዚአብሔር ቸርነት በህመም
ከሚሰቃየው ሰው የተሻለ የስጋ ብርታት ስለሚኖረው ጾሙን በታዘዘው
መሰረት ሊፈፀም ይገባል፡፡
ይቀጥላል.....
ዘወትር ይከታተሉን
@Orthodoxawinet
@Orthodoxawinet 1.1K edited 03:06
November 13, 2019

እስከ ስንት ሰዓት እንጹም?
ጸዋሚዎች በዕድሜ ሁኔታ ይለያያሉ
አንድ ልጅ ከሰባት ዓመት ጀምሮ መጾም እንዲገባ ታዟል ይሁን እንጂ
ልጆች እንደ ዐዋቂዎች በታዘዙት ሰዓታት ቆይተው ለመጾም አቅሙ
ሰለማይኖራቸው እንደ አቅማቸው እስከሚችሉት ሰዓት እንዲቆዩና ቀስ
በቀስ የሚጾሙበትን ሰዓት እያሻሻሉ እንዲሄዱ መበረታታት አለባቸው እንጂ
ገና ከመነሻው ረዥም ሰዓት እንዲጾሙ ማድረግ ልጆቹን ለጾም ፍላጎት
እንዳይኖራቸው ያደርጋል፡፡
ጸዋሚዎች በመንፈሳዊ ብስለታቸውና ደረጃቸው ይለያያሉ
መንፈሳዊ ህይወት ደረጃ አለው፡፡ በመሆኑም ሰው መጾም ያለበት
የበረቱትን በማየት ሳይሆን የራሱን አቅም መሰረት አድርጎ መሆን አለበት
ያለበለዚያ ለረጅም ሰዓት ጹሞ ቢጀምረው በኋላ ፈተናው ሊከብደውና
ሰልችቶት ከነ አካቴው ሊተወው ይችላል፡፡ ስለሆነም የጾምን ምንነትና
ሰዓቱን ደረጃ በደረጃ እያሳደገ ቢመጣ መልካም ይሆንለታል፡፡ ምክንያቱም
ጠቃሚ የሚሆኑት ነገሮች ሳይበሉ የሚቆዩት ጊዜ የሚታየው መንፈሳዊ
ምግባራት ናቸው፡፡ ሰው በስጋው እየጾመ ወዲያው መልካም ያልሆኑ
ምግባራትን የሚፈፀም ከሆነ ከጾሙ አይጠቀምም፡፡ ስለሆነም በጾም
ወቅት ምን መስራት ይኖርብኛል የሚለውን መለየት ጠቃሚ ነገር ነው፡፡
ምክንያቱም ጾም ስጋዊ ምግባርም ነውና፡፡
ይቀጥላል......
ዘወትር ይከታተሉን
@Orthodoxawinet
@Orthodoxawinet 908 03:19
November 14, 2019
O Orthodoxy(ኦርቶዶክሳዊነት)
እውነት ነውን?
ከሰሞኑ ለውስጥ ሰላም የማይሰጡ ሀሳብን በትጋት ለመፈጸም ዕቅድን
ለመተግበር የሚፈትኑ ተስፋን የሚያስቆርጡ ከበረሀ አባቶች የመጡ
መልዕክቶች እየተባሉ መነገራቸው በርክቷል ። በዚህም እረገድ ረሀብ ፣
በሽታ ፣ ጦርነት መከሰቱ እሙን ነው ተብለንማል ግን እውነት ነውን??
ክርስቲያን አማኝ እንደመሆኑ መጠን ሚሰማውን ለማመን ላይቸገር ይችላል
የሚነገረውም የከፋ መሆኑን ሲሰማ ደግሞ ሊጠራጠርም ይችላል ። ነገር
ግን አንድ ክርስቲያን ምንም ሰማ አልሰማ ምንም መጣ ቀረ ዘወትር
መጸለይ መጾም ንሰሀ መግባት ቅዱስ ቁርባን መቀበል ግብሩ ማድረግ
ይገባዋል ።
በመሆኑም ዘወትር መንፈሳዊ ቱሩፋትን በመስራት ልንመላለስ ያስፈልጋል
እንጂ መከራ መጣ ስለተባልን በመደንገጥ እንደ ክርስትናችን ለማድረግ
የሚጠበቅብንን ለማድረግ የምንፋጠን ሳይሆን ዘወትር የምናደርገው
መሆን ይጠበቅብናል።
ከሰሞኑ የሚሰማው እውነትም ሆነ ውሸት ከእኛ ሚጠበቀው ንሰሀ መግባት
መዘጋጀት ድካምም ካለ ማረም ነው ። ምክንያቱም እንዲ በማረጋችን
ብንጠቀም እንጂ አንጎዳም ስለዚህ እውነት ነው ሐሰት ነው በሚለው
ሀሳብ ከመወጠር ይልቅ ንሰሀ ገብቻለው ወይ ተዘጋጅቻለው ወይ ድካሜን
አርማለው ወይ ለሚለው ጠቃሚ ሀሳብ እራሳችንን እናስገዛ ። ይህንንም
በማድረጋችን ቢሆንም ቢቀርም ተጠቃሚዎች እንሆናለን ። በቸርነቱ
ይጠብቀን ሰላሙን ይስጠን!!!
ዘወትር ይከታተሉን
@Orthodoxawinet
@Orthodoxawinet 1.2K 16:30

የጾም ስጋዌ ጥቅም
ጾመ ብዛት ባላቸው መንገዶች ሰውነትን ይጠቅማል ከእነዚህም መካከል
የሚከተሉት ይገኙበታል፡፡
ጾም ለሰውነታችን ብልቶች ዕረፍት ይሰጣል
በምግብ መፍጨትና መላም ላይ ከፍተኛ አስተዋፅኦ የሚያደርጉት
እንደሆድ ዕቃ አንጀት ጨጓራና የሐሞት በከፍተኛ ሙቀት ከመጨናነቃቸው
በላይ ውስብስብ በሆነ በምግብ አደረጃጀት ይሞላሉ፡፡ እንዲህ አይነቱ
ነገር ያለ ማቋረጥና ተገቢ ባልሆነ መንገድ ምግብ በሚወስድባቸው
ዐለይት ጊዜያት መካከል በግብዣ ለመዝናኛ ለመሳሰሉት ሲወስድ እነዚህ
ስልቶቻችን ይበልጥ ይጨናነቃሉ፡፡ ከፊል በተፈጩና ሙሉ ለሙሉ በተፈጩ
ምግቦች ላይ አዲስና ያልተፈጩ ምግቦች ሲከማቹ የሰውነታችን
የመፍጨት ሂደት ይታወካል፡፡ከዚህ በታቃራኒ የሰውነታችን የውስጥ አሰራር
በጾም ወቅት ከምግብ በምንታ ጊዜና ተቆይቶ በሚበላ ቀላል ምግብ
ሊጨናነቅ አይችልም፡፡
የአትክልት ምግቦችና የጾም ወቅት ምግቦች የስብ ክምችት
(የኮሌስትሮል)
ችግርን ያቀላሉ
በቅባት ምግቦች ውስጥ የሚገኝ የኮሌስትሮል መጠን በፈሳሽ ስብ መብዛት
ምክንያት የሚጨምረው ስጋ አደገኛ ነው፡፡ ስለዚህ ክብደት ያለው የስብ
መጠን በሰው ሰውነት ላይ ስለሚሰማች ይህ ደግሞ የልብን የደም
መርጨት ስርዓት ስለሚያስታጉል በሰውነታችን ሥርዓት ውስጥ ትልቅ ሚና
ያለውን የደም ስርጭት በማዛባት ችግር እንዲፈጠር ያደርጋል
ስለሆነም ሐኪሞች ከተወሰነ ዕድሜ በላይ ለሆኑና የተለያዩ ችግሮች
ላጋጠማቸው ሰዎች ከሥጋ፣ ከእንቁላል፣ ከዘይት እና ከፍተኛ የስም መጠን
ካላቸው ምግቦች ርቀት አትክልትና (የጾም) ምግቦች እንዲመገቡ ያዛሉ
ምክንያቱም እነዚህ ምግቦች ለሰውነት ጥንካሬ የተስተካከለ ቁመና
ጤነኝነት ከፍተኛ አስተዋፅኦ ስላላቸው ነው፡፡ ከዚህ በተጨማሪ በጾም
ወቅት በቂ ምግብ የማያገኘው ሰውነታችን በከፊል ጡንቻዎችን የተከማቹ
ስቦችንና ፈሳሽ ስቦችን የታመሙና የመረቀዙ ጡንታዎችን እንዲፍታቱና
እንዲበተኑ ከማድረጉም በላይ ከሰውነት ውስጥ የሚገኙ አስፈላጊ ያልሆኑ
መርዛማ ነገሮችን ለማስወገድ ይጠቅማል፡፡
ጾም እነዚህን እና ሌሎች ብዙ ጥቅሞች እና ያልተደረሰባቸው በየጊዜው
ሳይንስ በምርምር የሚያገኛቸው ጥቅሞች እንዳሉት የማያሻማ እውነት
ነው፡፡
ይቀጥላል....
ዘወትር ይከታተሉን
@Orthodoxawinet
@Orthodoxawinet 1.0K edited 01:47
November 15, 2019

በጾም ላይ የሚነሱ ጥያቄዎችና
መልሶቻቸው
ጾም በክርስትና ህይወት ውስጥ በጉልህ የሚጠቅም ታላቅ በረከትንም
የሚያስገኝ ተግባር ነው ። ጾም በብሉይ ኪዳንም በአዲስ ኪዳንም ትዕዛዝ
እንደሆነ የሚታወቅ ሲሆን ምሳሌም አልነበረም ። ነገር ግን መናፍቃኑ
በአንደበት ባይክዱትም በተግባር ግን ይክዱታል በመሆኑም በዚህ ርዕስ
በመናፋቃኑ የሚነሱ ጥያቄዎችን አንስተን ኦርቶዶክሳዊ ምላሽ እንሰጣለን፦
የሚነሱ ጥያቄዎች
1. ስንጾም ሥጋ እንዳንበላ አንከለከልም ወደ አፍ የሚገባ አያረክስምና
በማለት ይናገራሉ ።
ይህ ቃል የተጠቀሰው በማር 7 : 15 ሲሆን ገጸ ንባቡ የተነገረው
ለጾም አይደለም ይልቁኑ የተነገረው እጃቸውን ሳይታጠቡ የበሉ ቅዱሳን
ሐዋርያትን
ለተቃወሙት አይሁዳዊያን የተሰጠ ምላሽ ነው ። ማር 7 :2
ዝቅ ብለን በማር 7 : 18 ላይ ስንመለከት ትርጓሜውን ለጠየቁት ቅዱሳን
ሐዋርያት ሲያብራራላቸው ወደ ሆድ የሚገባ በእዳሪ መልክ ይወጣል ሲል
እናያለን ። ይህም ታጥቦ ባይበላም መውጣቱ የማይቀር እና መታጠቡም
አለመታጠቡን እርኩሰትም ጽድቅም እንደሌለው ሲያጠይቅ ነው ።
ለዚህም በጾም ወቅት የማንበላቸው ምግቦች እንዳሉ ሲገልጽ ቅዱስ
ዳዊት በመዝ 108 : 24 ዳንኤል በትንቢቱ 10 : 3 ላይ ጽፈውት እናገኛለን
። ፍትሐ ነገስትም በጸም ወቅት የማንመገባቸው የእንሰሳ ውጤቶች
መሆናቸውን ያስገነዝባል ።
ይቀጥላል......
ዘወትር ይከታተሉን
@Orthodoxawinet
@Orthodoxawinet 910 02:15
November 16, 2019

በጾም ላይ የሚነሱ ጥያቄዎችና
መልሶቻቸው
መናፍቃኑ የእምነት መሰረት ( Doctrine) ያላቸው ባይሆኑም
እምነታቸውን በተከታዮቻቸው አዕምሮ ውስጥ ለማስረጽ የሚጠቀሙበት
መንገድ የሌላውን እምነት ማጥላላት እና ሲመለስላቸው የማይቀበሉት
ጥያቄ መጠየቅ ነው ።
ቅድስት ቤተክርስትያን ስንዱ እመቤት የሆነች የራሱዋ ባህል ቱፊት ዶግማ
ቀኖና ያላት ቅድስት እምነት ስትሆን ለሚጠይቋት ሁሉ ዘወትር መልስ
ለመስጠት የተዘጋጀች ናት። ከላይ በጾም ወቅት ሁሉን መብላት እንችላለን
ለሚሉ ቢጽ አሳዊያን መልስ ሰጥተናል በመቀጠል ለሌላኛው ጥያቄያቸው
ምላሽ እንሰጣለን፦
2. ለሁሉም ምእመናን በተወሰነ ጊዜና ወቅት የተወሰኑ አጽዋማት
የሏቸውም ጾሞቹ ግለሰቡ በፈለገው ጊዜና ሁኔታ የሚደረጉ ናቸው ።
ቤተክርስትያን በእሱ ላይ ስልጣን የላትም በጾሙም ጣልቃ አትገባም
በማለት ለጿሚው ነጻነት ለመስጠት ይሞክራሉ።
ጾም አስቀድመን እንዳየነው በ 2 ይከፈላል ። ይህም የግል እና
የአዋጅ ሲሆን የግል ጾም ጹዋሚው ስለተለየ ዓላማ በፈቀዱ ከተወጀ
የጾም ወቅት ውጪ የሚጾመው ነው ። የአዋጅ ጾም ግን በቅድስት
ቤተክርስተክያን ጊዜ ተወስኖለት በማህበር የሚጾም ነው ። የሚነሳውም
ጥያቄ እዚህ ጋር ሲሆን መጽሐፍ ቅዱስ ጊዜን ተወስኖ እንደሚጾም ዘካ
8 : 19 ላይ ተገልጾ እናገኛለን ።
ሌላው ቅድስት ቤተክርስቲያን ጊዜን መወሰን አትችልም በዚህ ጉዳይ
ላይም መብት የላትም የሚል ነው ። ቅድስት ቤተክርስቲያን ስርዓት
የማሰናዳት መብትም ግዴታም አለባት ይህም ምዕመናን በአንድ መንፈስ
ያመልኩት ዘንድ ያስችላል። ጌታ ስለመሪዎቿ ያለውን በመንተራስ (ማቴ
18 :18) ስርዓተ ቤተክርስትያንን ትሰራለች ። የስርዓተ ቤተክርስትያን
ደግሞ ምንጩ መጽሐፍ ቅዱስ ነው። በመሆኑም ስርዐት ሰርታ ጊዜ ለክታ
አጽዋማትን እንዲጾሙ ለልጆቿ ታዛለች።
ይቀጥላል....
ዘወትር ይከታተሉን

November 17, 2019
O Orthodoxy(ኦርቶዶክሳዊነት)
መዝሙር 2 (Psalms)
1፤ አሕዛብ ለምን ያጕረመርማሉ? ወገኖችስ ለምን ከንቱን ይናገራሉ?
2፤ የምድር ነገሥታት ተነሡ፥ አለቆችም በእግዚአብሔርና በመሢሑ ላይ
እንዲህ ሲሉ ተማከሩ።
3፤ ማሰርያቸውን እንበጥስ፥ ገመዳቸውንም ከእኛ እንጣል።
4፤ በሰማይ የሚኖር እርሱ ይሥቃል፥ ጌታም ይሣለቅባቸዋል።
5፤ በዚያን ጊዜ በቍጣው ይናገራቸዋል፥ በመዓቱም ያውካቸዋል።
6፤ እኔ ግን ንጉሤን ሾምሁ በተቀደሰው ተራራዬ በጽዮን ላይ።
7፤ ትእዛዙን እናገራለሁ፤ እግዚአብሔር አለኝ፦ አንተ ልጄ ነህ፥ እኔ ዛሬ
ወለድሁህ።
8፤ ለምነኝ፥ አሕዛብን ለርስትህ የምድርንም ዳርቻ ለግዛትህ እሰጥሃለሁ።
9፤ በብረት በትር ትጠብቃቸዋለህ፥ እንደ ሸክላ ሠሪ ዕቃዎች
ትቀጠቅጣቸዋለህ።
10፤ አሁንም እናንት ነገሥታት፥ ልብ አድርጉ፤ እናንት የምድር ፈራጆችም፥
ተገሠጹ።
11፤ ለእግዚአብሔር በፍርሃት ተገዙ፥ በረዓድም ደስ ይበላችሁ።
12፤ ተግሣጹን ተቀበሉ ጌታ እንዳይቈጣ እናንተም በመንገድ እንዳትጠፉ፥
ቍጣው ፈጥና ትነድዳለችና። በእርሱ የታመኑ ሁሉ የተመሰገኑ ናቸው።
ዘወትር ይከታተሉን

O Orthodoxy(ኦርቶዶክሳዊነት)
ጾም
ክፍል 19
በጾም ላይ የሚነሱ ጥያቄዎችና
መልሶቻቸው
ከጾም የሚገኘውን ታላቅ በረከት እና ጥቅም በመዘንጋት መናፍቃኑ
ለስጋቸው ፈቃድ በማድላት ላለመጾም ምክንያት በመደርደር ጥያቄ
በማብዛት አለመጾማቸው ትክክል እንደሆነ ለማሳየት ይሞክራሉ በመሆኑም
የሚጠይቋቸውን ጥያቄዎች በመመለስ ምክንያት ኖሮን እንደምንጾም
እናስገነዝባለን በእነርሱም የስህተት ት/ት ተታለው ከጾም የታጎሉም ካሉ
ልባቸውን እናድሳለን
3."ጌታ ጾሞልኛል ...እኔ አልጾምም!!" በማለት ያላዋቂ ሳሚ አይነት ተረክ
ሲተርኩ እንሰማለን...እውነት ለስም አጠራሩ ክብር ይግባውና ጌታችን
መድኃኒታችን ኢየሱስ ክርስቶስ ስለጾመ መጾም አይገባንምን??
ጌታችን ኢየሱስ ክርስቶስ ለምን
ጾመ?
ጌታችን ኢየሱስ ክርስቶስ የጾመው እቀደስ እከብር እነጻ ብሎ ሳይሆን
አርአያ ሊሆነን ጾማችንንም በጾሙ ሊባርክልን ነው ።
አምላካቸውን አርዐያ በማድረግ ቅዱሳን ሐዋርያት ይጾሙ ነበር።(ሐዋ
26 : 9 , ሐዋ 13 : 1-3) ለአምላካችን ከእናቱ ከእመቤታችን እና
ከሐዋርያቱ የቀረበ አለን? ታድያ ሐዋርያቱ ምነው ጾሞልናል ብለው
አልተውት? ይልቁኑ ጾሙን ጾሞልናል ብለው ከመተው እርሱን አብነት
አድርገውት ጾመውታል።
ጌታችንም በማይታበል ቃሉ ደቀመዛሙርቶቹ እንደሚጾሙ ተናገረ
እንጂ እኔ ጾሜላቸዋለው እና አይጾሙም አላለም ( ማቴ 9 : 14 )
መድኃኒታችን ኢየሱስ ክርስቶስ አልበላምን? አልጸለየምን ? የታመሙትን
አልጎበኘምን ? ያዘኑትን አላጽናናምን ?... እነዚህን ተግባራት ፈጽሟል ።
ስለዚህ እርሱ አድርጎልናልና አናደርግ ሳይባል ምነው ለጾም ብቻ ተኮነሳ ?
ስለዚህ እርሱ ጾሞልናል ሳይባል እርሱን አብነት አድርገን በረከትን
እንዲሰጠን መጾም ይገባል።
ይቀጥላል.....
ዘወትር ይከታተሉን

November 18, 2019
O Orthodoxy(ኦርቶዶክሳዊነት)
መዝሙር 4 (Psalms)
1፤ የጽድቄ አምላክ በጠራሁት ጊዜ መለሰልኝ፥ በጭንቀቴም አሰፋህልኝ፤
ማረኝ፥ ጸሎቴንም ስማ።
2፤ እናንት የሰው ልጆች፥ እስከ መቼ ድረስ ልባችሁን ታከብዳላችሁ?
3፤ እግዚአብሔር በጻድቁ እንደ ተገለጠ እወቁ፤ እግዚአብሔር ወደ እርሱ
በተጣራሁ ጊዜ ይሰማኛል።
4፤ ተቈጡ፥ ነገር ግን ኃጢአትን አታድርጉ፤ በመኝታችሁ ሳላችሁ በልባችሁ
አስቡ፤ ዝም በሉ።
5፤ የጽድቅን መሥዋዕት ሠዉ፥ በእግዚአብሔርም ታመኑ።
6፤ በጎውን ማን ያሳየናል? የሚሉ ብዙ ናቸው። አቤቱ፥ የፊትህ ብርሃን
በላያችን ታወቀ።
7፤ በልቤ ደስታን ጨመርህ፤ ከስንዴ ፍሬና ከወይን ከዘይትም ይልቅ በዛ።
8፤ በሰላም እተኛለሁ አንቀላፋለሁም፤ አቤቱ፥ አንተ ብቻህን በእምነት
አሳድረኸኛልና።
ዘወትር ይከታተሉን(አንብበው ሲጨርሱ ሊንኩን መጫኖን እንዳይረሱ)

O Orthodoxy(ኦርቶዶክሳዊነት)
ከመተኛትህ በፊት
እግዚአብሔርን ምናመሰግነው ጠይቀነው ስለሰጠን አይደለም
አምላካችንን ምናመሰግነው በልተን ስለጠገብን አይደለም
ጌታችንን ምናመሰግነው ለብሰን አምሮብን ስለሄድን አይደለም
ፈጣሪያችንን ምናመሰግነው ገንዘብ ስላለን አይደለም
እግዚአብሔርን ምናመሰግነው ...ሰው አድርጎ ስለፈጠረን ነው። ከላይ
የተጠቀሱትን ጠቅሰን ለማመስገን የቻልነው ሰው በመሆናችን ነው ።
ሰው ሲባል ደግሞ እመቤታችን ፣ ቅዱሳን ፣ ጻድቃን ፣ ሰማዕታት የከበሩት
አምላካችን ዋጋ የከፈለለት ፍጡር ነው ። ታድያ ሰው ስለመሆናችን
ካላመሰገንን ስለምን እናመሰግን ይሆን?
ተኝተክ ነው ምታነበውን? ወይስ ምን እያደረክ ነው? በምንም አይነት
ተግባር ላይ ሁን እስቲ ከእኔ ጋር አንዴ አብረክ በል .....ሰው አድርገክ
ስለፈጠርከኝ አመሰግንካለው ሰውም አድርገኝ አሜን።
ሰናይ ሌሊት !!
አንብበው ሲጨርሱ ሊንኩን ይጫኑ ዘወትረም አብረውን ይሁኑ
@Orthodoxawinet
@Orthodoxawinet 1.2K edited 16:48
O Orthodoxy(ኦርቶዶክሳዊነት)
ጾም
ክፍል 20
የተለመደ ቃል
አንድ ክርስቲያን የመንፈሳዊ ተግባራትን ለማድረግ ሲነሳ ከተግባሩ ይታጎል
ዘንድ ከፈታኝ ብዙ ጾሮች ይመጣሉ ። በአንጻሩ ጾሮቹን ታግሶ አልፋቸው
በረከት እና ሀይልን ይጎናጸፍ ዘንድም እግዚአብሔር ስለመፈተኑ ዝም
ይላል ። ጥቂትም ፈተናን ከተቋቋመ ደግሞ እራሱ ፈተናውን የሚወጣበትን
ሀይል ይሰጠው እና ከፈተናው ይወጣ ዘንድ ያደርገዋል ።
በክርስትና ህይወት በማድረጋችን የምንፈተንበት ደግሞም በአንጻሩ ከፈተና
በኃላ በረከት ከምናገኝበት ተግባራት መካከል አንዱ ጾም ሲሆን በጾም
ጊዜም ትልቁ ፈተናችን በመራባችን የተነሳ የሚገጥመን የጨጓራ የህመም
ስሜት ነው ። በዚህም የተነሳ ላለመጾማችን ምክንያት አድርገን
የምናስቀምጠው የተለመደው ቃል " ጨጓራዬን ያመኛል" የሚል ነው ።
ጨጓራችንን ለምን ያመናል?
የጨጓራችን ዋነኛ ተግባሩ ምግብን መፍጨት ነው ። በመሆኑም
የሚፈጨው ምግብ ባጣ ጊዜ የረሀብ ስሜት መሰማቱ የሚጠበቅ ነገር
ነው ። ይህም ተግባር እኮ ነው ጾም የሚያሰኘው ። እንደጠገብክ ሳይርብክ
ውለክ መጾም ፈልገህ ነውን? እሱማ አይሆንም ያለ ህማም ሰማዕትነት
እንደመፈለግ ይሆናል።
ምን እናድርግ ?
አንተ ጎበዝ መጾም እየፈለክ አቃተክን ? ጨጓራክም እየቆረጠ አላወላውል
አለህን? እንግዲያውስ
1. በትንሹ ጀምር
መጾም ውስጥህ ስለፈለገ እስከ 11 , 9 ሰዓት አትጹም ጣራላይ
ለመውጣት የፈለገ አናጺ ከመሰላል ከታች ይጀምራል እንጂ ስለፈለገ ዘሎ
እላይ አይወጣም ስለዚህ አንተም እራስህን አድምጠው 4 ሰዓት ላይ
አጥወልውሎ ሊደፋክ ከቀረበ በጠዋት መብላትህን ተውና 3:30 ሰዓት
ላይ ብላ ከዛም ሲለምድ እስከ 4 ሰዓት አድርገው ከዛም ቀጥል እስከ
5,6,7,8,9....እሰከ ቻልከው ቀጥል። እስቲ በዚህ መንገድ ሞክረውና
ለውጡን ታየዋለህ ....!!
ይቀጥላል....
አንብበው ሲጨርሱ ሊንኩን ይጫኑ
ዘወትርም ከእኛ ጋር ይሁኑ

የጾም ጥቅም - የጾም ጥቅሙ ምንድን ነው?
ጾም በነፍሥም በሥጋም ትልቅ ጥቅም የሚያስገኝ የትሩፋት ሥራ ነው። በጾም ድኅነተ
ሥጋን ካገኙት መካከል የአስቴር እና የወገኖቿን ታሪክ እንደምሳሌ መጥቀስ ይቻላል።
አስቴር በወገኖቿ ላይ የተላለፈው የሞት ፍርድ ይሻር ዘንድ ያደረገችው ሁሉም
ወገኖችዋ እንዲጾሙ እና እንዲጸልዩ ነበር። በዚህም ጾም ጸሎት ምክንያት የተላለፈው
የሞት ውሳኔ ወደ ሕይወት እንዲቀየር ሆኗል (መጽ አስቴር 4-10)። እንዲሁም የነነዌ
ሰዎች በፍጹም እምነት በመጾማቸውና በመጸለያቸው በኃጢአታቸው ምክንያት ሊመጣ
የነበረው መዓት ተመልሷል (ትን. ዮናስ 3 )።
ከዚህም ባለፈ በጾም ራሳችንን መግዛት እስከቻልን ድረስ በአሁኑ ወቅት በዓለም ላይ
ትልቅ ስጋት የሆኑትን በምግብ ብዛት የሚመጡትን የዘመናችን የተለያዩ በሽታዎችን
መከላከል የሚያስችለን ይሆናል። በተለይም በምዕራባውያን ዘንድ አስጊ እየሆነ
የመጣው ከልክ በላይ የሆነ ውፍረት ትልቅ የኅብረተሰብ ጤና ችግር ምክንያት እየሆነ
መጥቷል። ለዚህም ችግር መፍትሄ ሊሆን የሚችለው ደግሞ የመንፈሳዊ ሕይወት
ትሩፋት ውጤት የሆነው ጾም ከስግደትና ከጸሎትጋር እንዲሁም በንስሐ ሕይወት ሆነው
ሲፈጽሙት ነው፡፡
ጾም ለድኅነተ ነፍስ ያለው ጥቅም ደግሞ ሥርየተ ኃጢአት እንድናገኝ ማድረግ ነው፡፡
ቅዱስ ያሬድ የጾምን ጥቅም “ጾም ትፌውስ ቁስለ ነፍስ ወታጸምም ኵሎ ፍትወታ
ዘሥጋ ትሜህሮሙ ለወራዙት ጽሙና- ጾም የነፍስን ቁስል ትፈውሳለች የሥጋንም
ምኞትን ሁሉን ትገታለች ለጎልማሶችም ድካምን ታስተምራቸዋለች“ በማለት
ይገልጸዋል። ጾም የነፍስን ቁስል ትፈውሳለች ሲል የነፍስ ቁስል ኃጢአት ነውና
በጾመንስሐ አማካኝነት ከኃጢአት የምንነጻበት መንገድ ስለሆነ ነው። ጾም ራስን መግዛት
መቻልን ታጎናጽፋለች፤ የሥጋን ፍላጎት መቆጣጠር በራሱ ትልቅ ፈተና ነውና። አንድን
ከተማ በጦርነት ድል ከማድረግ ይልቅ ራስን መግዛት ይበልጣልና (ምሳ 16፥:32)
እንዲል። እንደ መላዕክት በደብር ቅዱስ ይኖሩ የነበሩ ደቂቀ ሴት ራሳቸውን መግዛት
ባለመቻላቸው በደቂቀ ቃየል ተሰናክለው ወድቀዋል። ይህም የከፋ ኃጢአታቸው የዓለም
በንፍር ውሃ መጥፋትን አስከትሏል (ዘፍ 6)። በመሆኑም ጾም ከኃጢአታችን ይቅር
የምንባልበት እንዲሁም መንፈሳዊ ሕይወታችንን የምናጎለብትበት ዓይነተኛ መሣሪያ
ነው።
ሌላው በጾም የምናገኘው መንፈሳዊ ድል ነው። ኃጢአት የሌለበት መድኃኒታችን
ኢየሱስ ክርስቶስ ለእኛ አርዓያ ሊሆነን አርባ ቀንና አርባ ሌሊት ጾሞ አርዕስተ ኃጣውዕ
የተባሉትን ስስትን ትዕቢትን እና ፍቅረ ንዋይን ድል ነስቶልናል። (ማቴ 4፥1-10)። እኛም
ስንጾም ፍቅረ እግዚአብሔር ይኖረናል፣ የተደረገልንን ቸርነት እናስባለን፣ ድል የተነሱትን
አርዕስተ ኃጣውእን በመተው ከትዕቢት ይልቅ ትሕትናን ገንዘብ ማድረግ ስንችል
”ትሕትና ከመ ይደሉ አልቦ ዘይደሉ- ትሕትና እንደሚገባ የተገባ ነገር የለም”(ጾመ ድጓ
ዘቅድስት) እንዲሁም ከፍቅረ ንዋይ ይልቅ ምጽዋትን የምናስቀድም እንሆናለን
”ምጽዋተ አበድር እመሥዋዕት- ከመሥዋዕት ይልቅ ምሕረትን እመርጣለሁ”(ጾመ ድጓ
ዘወረደ) እንዲል። ከዚህም በላይ ደግሞ መንፈሳዊ ሕይወታችን እንዲጠነክር የጎላ
ሚና ይኖረዋል። የጾምን ጥቅም የተረዱ ሐዋርያትም በእምነታቸው እስከ ሞት ድረስ
የጸኑትና ታላላቅ ገቢረ ተዓምራትን ሊያደርጉ የቻሉት በጾምና ጸሎት ነው። ሠለስቱ ምዕት
ቅዱሳን አባቶቻችን ስለሃይማኖት ሲወስኑ በጾምና በጸሎት በመትጋት መንፈስ ቅዱስን
አጋዥ በማድረግ ነው። ሌሎች ቅዱሳን እነ አብርሐም ሶርያዊ በጾም ተራራው ተነቅሎ
እንዲሄድ አድርገዋል፤ አባታችን አቡነ ተክለሃይማኖት በጾም ግዕዛን የሌላቸውን
እንስሳትን ሁሉ በመገዘት እንዲታዘዙ ማድረግ ችለዋል።
እንግዲህ የጾምን ጥቅም በአጭሩ እንደተረዳነው፣ እኛም ዛሬ ጾም ሊያስገኝ
የሚችለውን መንፈሳዊና ሥጋዊ ዕሤት ተስፋ በማድረግ ስለ ራሳችን፣ ስለ
ቤተክርስቲያናችን፣ ስለ ሀገራችንና ስለ ዓለሙ ሁሉ መጸለይና መጾም ይገባናል።
በተለይም በአሁኑ ወቅት ቤተክርስቲያናችን ከመቼውም ጊዜ በበለጠ በውስጥም
በውጭም ከተለያየ አቅጣጫ እየተፈተነች ያለችበት ጊዜ በመሆኑ ይህን ፈተና
ለመወጣት አብዝተን መጾምና መጸለይ ይገባናል። ይህንንም ለማድረግ የእግዚአብሔር
ቸርነት የእናታችን የቅድስት ድንግል ማርያም አማላጅነት የቅዱሳኑ ሁሉ ጸሎትና ምልጃ
አይለየን። አሜን።
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!!!

የጾም ጥቅም
ጾም ማለት ለተወሰኑ ሰዓታት ከእህል እና ከውሃ (ጥሉላት መባልዕትን ጾሙ
እስኪፈጸም ፈጽሞ መተው) እንዲሁም ለተወሰኑ ጊዜያት ከሥጋ ፈቃዳት
መከልከል ነው።። ስለዚህ መጾም ማለት በጾም ወቅት የምግብ ዓይነትን
መለወጥ ብቻ ሳይሆን የምንወደውን የሥጋ ፍላጎት ስለ እግዚአብሔር ብለን
መተው ነው።። የሥጋ ፍላጎት የዓለምን ምኞት መፈጸም ሲሆን ይህን ነገር
የምንገታው ደግሞ ራሳችንን በጾም በመግዛት ነው። ”ወቀጻዕክዋ በጾም
ለነፍስየ- ነፍሴን በጾም አስመረርኋት” መዝ. 68፥10 እንዲል። ታሪካቸው
በትንቢተ ዳንኤል ተጽፎ የምናገኘው ሦስቱ ወጣቶች በንጉሥ ቤት እየኖሩ
የተሻለ ነገር መመገብ ሲችሉ እግዚአብሔርን ስለ መውደድ ብለው በንጉሡ
ቤት ከሚዘጋጀው ማለፊያ ምግብ ይልቅ ጥራጥሬን መመገብ መረጡ። ትን
ዳን. 1፥8-16። በተጨማሪም እንደ ዮሴፍ እግዚአብሔርን በመፍራት
ምክንያተኝነትን በመተው ከኃጢአት መጾም ነው:፡ ዮሴፍ ኃጢአቱን ለመሥራት
የእመቤቱን ፈቃደኝነትና የእርሱን ወጣትነት እንደ ምክንያት አላቀረበም። ነገር
ግን ፈጣሪውን ዘወትር በፊቱ በማድረጉ ከኃጢአት ለመጾም ችሏል። ዘፍ
39፥7-13;: ስለዚህ ጾም ማለት እያለንና ማድረግ እየቻልን ስለ እግዚአብሔር
ብለን መተው ነው።
ለምን እንጾማለን?
ጾም ለእግዚአብሔር ያለንን ታዛዥነትና ፍቅር የምንገልጽበት የአምልኮ ሥርዓት
መገለጫ ነው። እግዚአብሔር ሰውን ፈጥሮ መጀመሪያ የሰጠው ትዕዛዝ ጾም
ነው(ዘፍ 2፥16-17)። ይኸውም ዕጸበለስን እንዳይበላ ነበር። ለአዳም እና
ለሔዋን ይህ ህግ መሰጠቱ የፈጣሪ እና የፍጡር፣ የአዛዥና ታዛዥ መገለጫ
ነበር።
አዳም ይህን የጾም ትዕዛዝ በማፍረሱ ከፈጣሪው ጋር ተለያየ ስለዚህም በጾም
ማፍረስ የጠፋውን የሰውን ልጅ ለመፈለግ የመጣው መድኃኒታችን ኢየሱስ
ክርስቶስ የመጀመሪያ ሥራውን የጀመረው በጾም ነበር (ማቴ 4፥1-11)።
መድኃኒታችን ኢየሱስ ክርስቶስ ንጹሐ ባሕርይ የሆነ፣ ሁሉ በእጁ ሲሆን ምንም
እንደሌለው ተራበ፤ ይህም ለእኛ አርዓያ ይሆነን ዘንድ ነው። አንድም አምላከ
ነቢያት ነውና ኦሪትንና ነቢያትን ሊፈጽም እንደ ነቢያቱ አርባ ቀንና አርባ ሌሊት
በገዳም አደረ፤ በዲያብሎስም ተፈተነ “ጾመ ሙሴ፤ ጾመ ዳንኤል፤ እግዚእነ
ጾመ አርዓያ ዚአሁ ከመ የሀበነ”(ትርጉም:- ሙሴ ጾመ፤ ዳንኤል ጾመ፤
ጌታችንም አርዓያ ይሆነን ዘንድ ጾመ) ጾመ ድጓ። ሐዋርያትም አገልግሎት
ከመጀመራቸው በፊት በጾም ነበር ፈጣሪያቸውን የጠየቁት፤ ከዚያም
በአገልግሎታቸው የጸኑ ሆነዋል። እኛም ዛሬ ጌታችንን፤ ቅዱሳን ነቢያትን፤
እንዲሁም ቅዱሳን ሐዋርያትን አብነት በማድረግ ፈቃደ ሥጋችንን ለፈቃደ
ነፍሳችን ለማስገዛት እንጾማለን።
እንዴት እንጾማለን?
መጾም ማለት ከእህል ውኃ መከልከል ከጡልላት ምግቦች ወደ አትክልት
ምግቦች መቀየር ብቻ ሳይሆን ሰውነታችን ከሚፈልገው መጠን ያለፈ ደስታ
በመታቀብ የሥጋን ምኞት መግታት መቻል ነው። ስንጾምም በምግብ ብቻ
ሳይሆን መላ ሰውነታችን በተለይም የስሜት ሕዋሳታችን ሁሉ ከኃጢአት
መጾም ይኖርበታል። ይህንንም ቅዱስ ያሬድ “ይጹም ዓይን፤ ይጹም ልሳን፤
ዕዝንኒ ይጹም እምሰሚዓ ሕሡም በተፋቅሮ – ዓይን ክፉ ከማየት ይጹም
አንደበት ክፉ ከመናገር ጆሮም ክፉ ከመስማት ይጹም“ በማለት ገልጾታል።
ይህም ማየት የኃጢአት መጀመሪያ ነውና ዓይናችን ክፉ ከማየት መቆጠብ
ይኖርበታል። ማየት የልቡናን ፍላጎት ስለሚቀሰቅስ ኃጢአትን ወደመሥራት
ይወስደናል። የያዕቆብ ልጅ ዲና ከአሕዛብ ወገን የምትሆን ጓደኛዋን ለማየት
ብላ ወደማይመስሏት ሰዎች ሄደች በዚያም የአሕዛብ ወንድ አይቶ ተመኛት
ከርሱም ጋር በዝሙት በመውደቅዋ ለራሷም ጥፋት እና ለወንድሞቿ የጥል
መንስኤ ሆናለች ዘፍ34። ጌታችንና አምላካችን መድኃኒታችን ኢየሱስ
ክርስቶስ በመዋዕለ ሥጋዌው ሲያስተምር ሴትን አይቶ የተመኛት ሁሉ በልቡ
አመነዘረ ብሏል። ማቴ.5፥28 ማየት ክፉ ምኞትን የሚያመጣ የኃጢአት
መጀመሪያ ነው። ስለዚህ በምንጾምበት ወቅት ክፉ ከማየት መቆጠብ
ይኖርብናል። መንፈሳዊ ሕይወታችንን ሊፈትን እና ክፉ ምኞትን ሊቀሰቅስ ወደ
ሚችል ነገር ማተኮር ተገቢ አይደለም። በመሆኑም ዛሬ በቴክኖጂ አማካኝነት
መንፈሳዊ ሕይወታችንን ሊፈትኑ የሚችሉ ብዙ ነገሮች ሊኖሩ ስለሚችሉ እንደ
ክርስቲያንነታችን ከነዚህ ሁሉ ልንጾም ይገባናል።
ሌላው መጾም ያለበት አንደበታችን ነው። ይህም በአንደበታችን ክፉ ከመናገር
በመቆጠብ ከመቸውም ጊዜ በበለጠ ለጸሎት መትጋት ይኖርብናል። በጾም
ወቅት አርምሞን ገንዘብ ማድረግ ይገባናል። አርምሞ የሌለበት ጾም ዋጋ
አይኖረውም “አርምሞ ተአግሶ ተዐቅብ ሃይማኖተ” (ትርጉም ዝምታ፣ መታገስ
ሃይማኖትን ትጠብቃለች) እንዳለ ቅዱስያሬድ። እንጾማለን እያልን
ወንድማችንን በማማት የምንጎዳ ከሆነ ጾማችን እርባና አይኖረውም። “ሶበ
ትዜከር አበሳሁ ለእኁከ ተንሢአከ ጸሊ በጥቡዕ ልብከ አስተስሪ ሎቱ –
የወንድምህን በደል ባሰብክ ጊዜ ተነሥተህ ጸልይለት በቆራጥ ልቦና ይቅር
በልለት” (ጾመ ድጓ ዘወረደ)፤ ምክንያቱም ጾም አፍቅሮ ቢጽን የምናጎለብትበት
ዓይነተኛው መሣሪያ ነውና። ወንድምን በክፉ ከማንሳት ይልቅ ስለ ወንድምና
እህታችን ብለን መጸለይ እና ይቅር ማለት ከእግዚአብሔር ዘንድ የይቅርታ በር
እንዲከፈትልን ያደርግልናል።
ሌላኛው መጾም ያለበት የስሜት ህዋስ ደግሞ ጆሮ ሲሆን ይኸውም ክፉ
ከመስማት መቆጠብ ነው። ሕዝበ እስራኤልን በባርነት ከነበሩበት ከግብፅ
ምድር አውጥቶ፣ ባህር አሻግሮ በምድረ በዳ መና ከሰማይ እየመገበ፣ ውኃ
ከአለት እያፈለቀ፣ መዓልቱን በደመና ሌሊቱን በፋና እየመራ ያደረሳቸውን
አምላክ ከሀሰተኛ ሰዎች በሰሙት ክፉ ወሬ ብቻ ተሰናክለው የእግዚአብሔርን
ኃይልና ረድኤት ዘንግተው እንደገና ወደ ግብጽ መመለስ በመመኘታቸው
የተስፋዋን ምድር እንዳያዩ ሆነዋል (ዘዳ 13-14)። አበው ጦር ከፈታው ወሬ
የፈታው ይበልጣል እንዲሉ፣ እንደ እስራኤላውያን ለክፉ ወሬ ጆሯችንን
መስጠት አገልግሎታችንን ሊጎዳ ብሎም በሃይማኖታችን ላይ ኑፋቄን
ሊያመጣብን ስለሚችል፣ ጆሯችን ከክፉ ወሬ እንዲጾም ማድረግ ይገባል:፡
እንዲያውም በጾም ወቅት ከምንጊዜውም በበለጠ ገድለ ቅዱሳንን ልንሰማ፣
ልናሰማ ይገባናል፤ ምክንያቱም የቅዱሳን ጽናትና ተጋድሎ የእኛን ሕይወት
የምንመዝንበት፣ ተጋድሏቸውን በማሰብ የምንጸናበት ሕይወትን እናገኝ ዘንድ
ይረዳናል።
ባጠቃላይም በጾም ወቅት ከሌላው ጊዜ በበለጠ አብዝተን መስገድ፣ መጸለይ
እና መመጽወት እንዲሁም የስሜት ህዋሳታችንን በመግታትና አርምሞን
ገንዘብ በማድረግ በተመስጦ ወደ አምላካችን መቅረብ ይጠበቅብናል።



በእንተ ጾም
በዲያቆን ዘአማኑኤል አንተነህ
መጋቢት ፲፫ ቀን ፳፻፱ ዓ.ም
ጾም ‹‹ጾመ›› ከሚለው የግእዝ ግስ የተገኘ ሲኾን ትርጕሙም መተው፣
መጠበቅ፣ መከልከል ማለት ነው፡፡ ጾም ከምግብ መከልከል ብቻ ሳይኾን
ከክፉ ተግባር ዅሉ መቆጠብ ጭምር ነው፡፡ ሠለስቱ ምዕትም፡- ‹‹ጾምሰ
ተከልኦተ ብእሲ እመብልዕ በጊዜ ዕውቅ በውስተ ሕግ፤ ጾምስ በታወቀው ሰዓት፣
በታወቀው ዕለት ሰው ከምግብ የሚከለከለው መከልከል ነው›› በማለት የጾምን
ትርጕም ያስረዳሉ /ፍትሐ ነገሥት፣ አንቀጽ ፲፭/፡፡
ጾም በብሉይ ኪዳንም ኾነ በሐዲስ ኪዳን የታወቀ፣ በነቢያት የነበረ፣
በክርስቶስ የጸና፣ በሐዋርያት የተሰበከ እና የተረጋገጠ መንፈሳዊ ሕግ፤ ፈጣሪን
መለመኛ መንፈሳዊ መሣሪያ ነው፡፡ ጾም ሰው ሠራሽ ሕግ ሳይኾን ልዑል
እግዚአብሔር የመሠረተው፣ ከእግዚአብሔር ለሰው ልጅ የተሰጠ
የመጀመሪያው ትእዛዝ ነው፡፡ ጌታችን መድኀኒችን ኢየሱስ ክርስቶስም እከብር
አይል ክቡር፣ እነግሥ አይል ንጉሥ፣ እጸድቅ አይል ጽድቅ የባሕርዩ የኾነ
አምላክ ነው፡፡ ለእኛ አርአያ ቤዛ ሊኾነን፣ እናንተም ብትጾሙ ብትጸልዩ
አጋንንትን ድል ትነሳላችሁ ሲለን፣ ጾምን ለመባረክ ለመቀደስ፤ በመብል
ምክንያት ስተን ስለ ነበር ስለ እኛ ኀጢአት እና በደል ሲል ዐርባ ቀንና ሌሊት
ጾሟል፡፡
ጌታችን ሲጾም ዐርባውን መዓልት እና ሌሊት ሙሉ ምንም እኽል ውኃ
አልቀመሰም፡፡ ሊቀ ነቢያት ሙሴም እንደዚሁ ጽላተ ሕጉን ከእግዚአብሔር
ሲቀበል እኽል ውኃ አልቀመሰም ነበር፡፡ ምክንያቱም አምላካችን ‹‹በእኔ
የሚያምን እኔ የማደርገውን ያደርጋል፤ ከእኔ የበለጠም ያደርጋል›› ብሏልና፡፡
አባቶቻችን ጻድቃንም ከዐሥረኛው ማዕረግ (ከዊነ እሳት) ላይ ሲደርሱ በእርሱ
መንፈስ (በመንፈስ ቅዱስ) ኃይል ታግዘው ከእኽል ውኃ ተከልክለው ይጾማሉ፡፡
ይህም በሥጋዊ ዓይን ሲመዘን ፈጽሞ የሚከብድ ነው፡፡ ሃይማኖት ከሳይንስና
ከአእምሮ በላይ ነውና፡፡ በዚህም ሃይማኖት የሚቀበሉት እንጅ የሚጠራጠሩት
የሚፈላሰፉት እንዳልኾነ እንረዳለን፡፡
የጾም ሥርዓት
መጽሐፍ ‹‹ተሰአሎ ለአቡከ ወይነግረከ፤ አባትህን ጠይቅ፤ ይነግርህማል፤›› /
ዘዳ.፴፪፥፯/ እንዳለ ጾም እንዴት እንደሚጾም አባቶችን መጠየቅ እና የአባቶችን
ፈለግ መከተል ያስፈልጋል፡፡ ቅዱስ ኤጲፋንዮስ ‹‹ቤተ ክርስቲያን እናቱ
ያልኾነች ሰው እግዚአብሔር አባቱ አይኾነውም›› በማለት እንደ ተናገረው ያለ
ቤተ ክርስቲያን እግዚአብሔርን፤ ያለ እግዚአብሔር ደግሞ ቤተ ክርስቲያንን
ማወቅ አይቻልም፡፡ ስለዚህ ዘወትር ወደ ቤተ ክርስቲያን እየሔዱ ቃለ
እግዚአብሔር መማር፣ መጸለይ፣ ሥጋውን ደሙን መቀበል መገስገስ
ክርስቲያናዊ ግዴታ ነው፡፡ ‹‹ቤተ ክርስቲያን ለክርስቲያን›› እንዲሉ አበው፡፡
በጾም ወቅት ደግሞ ይህንን ተግባር ይበልጥ ማሳደግ ይገባል፡፡
በጾም ወቅት የሥጋ አለቃ ነፍስ ናት፡፡ ነፍስ ፈላጭ፣ ቆራጭ፣ አዛዥ ናት፡፡ ሰው
መልካም ሥራ ከሠራ በነፍስ በሥጋው ይቀደሳል፤ ገነት (መንግሥተ ሰማያትን)
ይወርሳል፡፡ ክፉ ከሠራ ደግሞ በረከተ ሥጋ በረከተ ነፍስን ያጣል፤ ወደ ሲኦል
(ገሃነመ እሳት) ይወርዳል፡፡ ሰው ኀጢአተኛ ነው ሲባል ፈቃደ ሥጋው
ሠልጥኖበታል ማለት ነው፡፡ ጻድቅ ነው ሲባል ደግሞ ፈቃደ ሥጋውን
አሸንፏል (ለፈቃደ ነፍሱ እንዲገዛ አድርጓል) ማለት ነው፡፡ ስለዚህ ሰው
ሲቀደስም፣ ሲረክስም የሚኖረው በፈቃደ ሥጋ እና ፈቃደ ነፍስ መካከል ባለው
የአሸናፊነትና ተሸናፊነት ትግል ነው፡፡
ጾም ራስን ዝቅ የማድረግ፣ የጸሎት እና የንስሐ ጊዜ እንደኾነ ቅዱሳት
መጻሕፍት ይነግሩናል፡፡ /ዕዝ. ፰፥፳፩፤ ነህ. ፩፥፬፤ ዳን.፱፥፫/፡፡ ስለዚህም
ራሳችንን ዝቅ በማድረግ (በትሕትና) መጾም ይገባናል፡፡ ነቢየ እግዚአብሔር
ኢሳይያስ በምዕራፍ ፶፰ ቍጥር ፭ ላይ ‹‹እኔ የመረጥኩት ጾም ይህ ነውን?
ሰውስ ነፍሱን የሚያዋርደው እንደዚህ ባለ ቀን ነውን? በውኑ ራሱን እንደ
እንግጫ ዝቅ ያደርግ ዘንድ ማቅንና አመድንም በበታቹ ያነጥፍ ዘንድ ነውን?››
ይላል፡፡ እንግጫ ማለት ባሕር ውስጥ የሚበቅል ሣር ነው፡፡ በቀዳም ሥዑር
ካህናት ‹‹ጌታ ተመረመረ፤ ዲያብሎስ ታሰረ፤›› እያሉ ለደስታ መግለጫ
የሚሰጡት እና ራስ ላይ የሚታሰር ለምለም ሣር ነው፡፡ እንግጫ (ግጫ –
በአንዳንድ አካባቢዎች) ሲያድግ ራሱን ዝቅ ያደርጋል፤ እያደገ ሲሔድ ራሱን
ይደፋል (ዝቅ ያደርጋል)፡፡
ነቢዩ ኢሳይያስ ራሳችሁን እንደ እንግጫ (ግጫ) ዝቅ አድርጉ ማለቱ በጾም
ወቅት ‹‹እንደዚህ ነው የምጾመው፤ እስከዚህ ሰዓት ድረስ ነው የምጾመው››
እያልን ውዳሴ ከንቱን መሻት የለብንም ሲል ነው፡፡ ሰው እያወቀ ሲሔድ ራሱን
ይደብቃል እንጅ ራሱን ከፍ ከፍ አያደርግም፡፡ የጾም ወቅት ትሕትናን ገንዘብ
የምናደርግበትና ይበልጥ የምናሳድግበት ወቅት ነው፡፡ አንድ ክርስቲያን ፈተናን
ችሎ በትዕግሥት የሚያሳልፍ፣ እየሰማ የሚተው መኾን አለበት፡፡ ነቢዩ
ዕዝራም በመጽሐፈ ዕዝራ ፰፥፳፩ ላይ ‹‹በአምላካችን ፊት ራሳችንን እናዋርድ
ዘንድ ከእርሱም የቀናውን መንገድ ለእኛ እና ለልጆቻችን ለንብረታችንም ሁሉ
እንለምን ዘንድ በዚያ በአኅዋ ወንዝ አጠገብ ጾም አወጅሁ›› በማለት ራስን ዝቅ
በማድረግ ለአምላክ ፈቃድ መገዛት እንደሚገባ ያስተምረናል፡፡
የጾም ሰዓት
ስለ ጾም ሲነገር የጾም ሰዓትም አብሮ ይነሣል፡፡ በዘፈቀደ ሳይኾን በሰዓት
የተወሰነ ጾም መጾም እንደሚገባን መጽሐፍ ቅዱስ ያስረዳናል፡፡ ‹‹የእስራኤልም
ልጆች ዅሉ ሕዝቡም ዅሉ ወጥተው ወደ ቤቴል መጡ፤ አለቀሱም፡፡ በዚያም
በእግዚአብሔር ፊት ተቀመጡ፡፡ በዚያም ቀን እስከ ማታ ድረስ ጾሙ፤›› ተብሎ
እንደ ተጻፈ /መሳ.፳፥፳፮/፡፡ የጾም ሰዓትም በፍትሐ ነገሥት አንቀጽ ፲፭
ተዘረዝሯል፡፡ ሠለስቱ ምዕት ‹‹ቢቻላችሁ ከዚህ አብዝታችሁ ጹሙ›› እንደዚሁም
‹‹በጾም ምክንያት ጠብ ክርክር ቢኾን መጾም ይገባል፤ ከመብላት መጾም
ይሻላልና፤›› በማለት ከተወሰነው ሰዓት በላይ አብልጦ መጾም እንደሚቻልና
ከመብል ይልቅ ለጾም ማድላት እንደሚገባ ነግረውናል /ፍትሐ ነገሥት አንቀጽ
፲፭ ቍጥር ፭፻፹፬/፡፡
ሰው ይረባኛል ይጠቅመኛል ብሎ አብዝቶ ከመጾሙ የተነሣ መላእክትን፣ አባ
እንጦንስና አባ መቃርስን እንደሚመስል ሊቃውንተ ቤተ ክርስቲያን
ያስተምራሉ፡፡ አምላካችን ‹‹እናንተን የሚቀበል እኔን ይቀበላል›› የሚል ቃል
ኪዳን የሰጣቸው አባቶቻችን መምህራን የምንጾማቸውን አጽዋማት እና
የምንጾምበትን የሰዓት ጊዜ ወስነውልናል፡፡ በቅዱሳን አባቶቻችን ላይ አድሮ
ሥርዓቱን የሠራልን ራሱ እግዚአብሔር ነው፡፡ ምክንያቱም ካለ እርሱ ፈቃድ
እጽፍ፣ እተረጕም ቢሉ አይቻልምና፡፡ ጌታችን በወንጌሉ ‹‹ጌታ ሆይ ጌታ ሆይ
የሚለኝ ዅሉ ወደ መንግሥተ ሰማያት የሚገባ አይደለም፤ ትእዛዜን የሚያከብር
እንጅ፤›› እንዳለ በመንፈስ ቅዱስ ኀይል ተመርተው አባቶች የደነገጉትን
ሥርዓተ ቤተ ክርስቲያን ማክበር እና መጠበቅ አለብን፡፡
ቅዱስ ጳውሎስ ‹‹በየጥቂቱ ማደግ ይገባል›› እንዳለው ዅሉንም ነገር በአቅም
ማድረግ ያስፈልጋል፡፡ ጾምን ስንጾምም አቅምን ማወቅም ተገቢ ነው፡፡ ብዙ
ለመጾም ስንወስን ጽናታችንና ልምዳችንን ግምት ውስጥ በማስገባት መኾን
ይኖርበታል፡፡ ካለበለዚያ ጥብዓት ጎድሎን፣ ትዕግሥት አንሶን እግዚአብሔርን
ልናማርር እንችላለን፡፡ ጾመን የማናውቅ ሰዎች በስሜት ተነሣሥተን በአንድ
ጊዜ ቀኑን ሙሉ መጾም አለብን ማለት የለብንም፡፡ ክርስትና የስሜት ጉዞ
አይደለምና፡፡ እስከ ሰባት ሰዓት ጹሞ የማያውቅ ክርስቲያን እስከ ዐሥራ ሦስት
ሊጾም አይችልም፡፡ በስሜት የሚደረግ ማንኛውም ነገር ፍጻሜ አይኖረውምና
ስንጾም አቅማችንን ማወቅ ተገቢ ነው፤ ለዚህ ደግሞ ከንስሐ አባት ጋር
መመካከር ይጠቅማል፡፡
ጠቢቡ ሰሎሞን ‹‹እጅግም ድሀ አታድርገኝ፤ እጅግም ሀብት አትስጠኝ››
ይላል፡፡ እኛም ስንጾምም ስንለምንም በአቅማችን መኾን አለበት፡፡ ስለጾምና
የሰዓት ገደብ ሲነገር ማስተዋል የሚገባን ቁም ነገር ከእኽል ውኃ ከመከልከል
አኳያ ጾም በቍጥርና በጊዜ የተወሰነ ይኹን እንጂ ከክፉ ተግባር ከመራቅ
አንጻር ክርስቲያን እስኪሞት ድረስ ጾመኛ ነው፡፡ ምንጊዜም ቢኾን ከክፉ ነገር፣
ከኀጢአት ዅሉ መጾም (መከልከል) ይጠበቅበታልና፡፡ ዅላችንም ይህን
ክርስቲያናዊ ሓላፊነት መዘንጋት የለብንም፡፡ ከዚህ ላይ ግን አንድ ሰው
በመጾሙ ብቻ አምላክን ያስደስተዋል ማለት አይደለም፡፡ መጾም ያለበትም
ለሥራው ኀጢአት ማካካሻ አይደለም፡፡ የኀጢአት ስርየት የሚገኘው ንስሐ
በመግባት እንጅ በመጾም ብቻ አይደለምና፡፡ ሌሎችንም የትሩፋት ምግባራት
መሥራት ስንችል ነው ኀጢአታችን የሚሰርይልን፡፡ ስለዚህ ራሳችንን ዝቅ
በማድረግ፣ ንስሐ በመግባት፣ በመጸለይ፣ በመመጽወት ከጾምን ኀጢአታችን
ይሰረይልናል ማለት ነው ‹‹በጾም ወበጸሎት ይሰረይ ኵሉ ኃጢአት፤ በጾም
በጸሎት ኀጢአት ዅሉ ይደመሰሳል፤›› እንዲሉ ሊቃውንት፡፡
ጾም እና ፈተና
‹‹ቤተ ክርስቲያን እየሔድኹ፣ እየጾምኹ፣ እየጸለይኹ፣ እፈተናለሁ፤ ለምንድን
ነው?›› የምንል ብዙዎች ነን፡፡ ወደ ቤተ ክርስቲያን ስሔድ ፈተና እየበዛብኝ ነው
በማለት ከቤቱ የምንርቅም ጥቂቶች አይደለንም፡፡ ብዙ ጊዜ ከመልካም ነገር
በስተጀርባ ፈተና አለ፡፡ ከጌታችን የምንማረው ሕይወትም ይኸን ነው፡፡
የማይሾሙት ንጉሥ፣ የማያበድሩት ባለጠጋ፣ ዅሉን የፈጠረ፣ ዅሉን የሚገዛ
ጌታችን አምላካችንና መድኀኒታችን ኢየሱስ ክርስቶስ ለእኛ ሲል ጾመ፤ ተራበ፤
በሰይጣን ተፈተነ፡፡ በእኛ ላይም ብዙ ፈተና ቢመጣብን ለምን ያስደንቃል?
ቅዱስ ዳዊት ‹‹ነፍሴን በጾም አስመረርኋት፤ ለስድብም ኾነብኝ›› ይላል /
መዝ.፷፱፥፲/፡፡ በክርስትና ሕይወቱ የሚበረታ ሰው ይሰደዳል፤ ይሸነገላል፤
ፈተና ይበዛበታል፡፡ በዚህ ጊዜ ‹‹ለሚያሳድዱህ ጹምላቸው›› በማለት ቅዱሳን
ሐዋርያት እንዳዘዙን ለሚያሳድዱን መጾም መጸለይ ይኖርብናል /ዲድስቅልያ
፩፥፭/፡፡ ክርስትና ሲገፉ መግፋት አይደለምና፡፡ በረከታቸው ይደርብንና ብፁዕ
አቡነ በርናባስ ‹‹ከቤተ ክርስቲያንን የተጠጋ እንኳን ሰው ዛፉ ይለመልማል››
ይሉ ነበር፡፡ እግዚአብሔር አባታችን፣ ቤተ ክርስቲያን እናታችን ብሎ የሚኖር
ሰው ፈተና በየጊዜው ቢገጥመውም መጨረሻው ያማረ ነው፡፡ እግዚአብሔርን
ተከትሎ የወደቀ የለምና፡፡
የጾም ጥቅም
በቅዱሳት መጻሕፍት እንደ ተገለጸው ጾም የሚከተሉት ጥቅሞች አሉት፤
የሥጋን ምኞት ያጠፋል፤
የነፍስ ቍስልን ያደርቃል፤
ፈቃደ ሥጋን ለፈቃደ ነፍስ ያስገዛል /ፍት.ነገ.፲፭፥፭፻፷፬/፤
መላእክትን መስሎ ለመኖር ያስችላል፤
ልዩ ልዩ መከራን ያቃልላል፤
አጋንንትን ያስወጣል /ኢያ.፯፥፮-፱/፤
ሰማያዊ ክብር እና ጸጋን ያስገኛል /ኛነገ.፲፱፥፰/፤
በመንግሥተ ሰማያት ለመኖር የሚያስችል ምግባርን ያሠራል /
ሉቃ.፮፥፳፩/፤
ከእግዚአብሔር ዘንድ ይቅርታ እና ምሕረትን ለማግኘት ይረዳል፤
አጋንንትና ጠላትን ድል ለማድረግ ያግዛል /ማቴ.፬፥፲፩፤ መጽሐፈ አስቴር
ምዕ.፯/፤
ፈቃደ እግዚአብሔርን ለመፈጸም ይረዳል /፩ኛነገ.፲፱፥፩/፤
ከእግዚአብሔር ቍጣ ለመዳን ያስችላል /ዮናስ ፫፥፩/፤
የተደበቀ ምሥጢርን ይገልጣል /ዳን.፲፥፲፬/፤
ጸጥታን እና ርጋታን ያስተምራል፤
ከቅዱሳን በረከት ያሳትፋል፤
ሕይወትን ያድሳል፤
መንፈሳዊ ኃይልን ያሰጣል /፩ኛሳሙ.፯፥፭/፤ጥበብን ይገልጣል /ዕዝራ
፯፥፮፤ ዳን.፱፥፪/፤
ክህደት ጥርጥርን በማጥፋት እምነትን ለማጠንከር ይረዳል፤
ዕድሜን ያረዝማል፤
ትዕግሥትን ያስተምራል፤
በመላእክት ጠባቂነት ለመኖር ያስችላል /ዘፀ.፲፬፥፲፱. ሐዋ.፲፥፫/፡፡
ጾም ከሚያስገኘው መንሳዊ ጸጋና በረከት ባሻገር በርካታ ሥጋውያን
ጥቅሞችም እንዳሉት በጾም ዙሪያ የተደረጉ ልዩ ልዩ ሳይንሳዊ ጥናቶች
ያሳያሉ፡፡ በጥናቶቹ መሠረትም ጾም፡-
የደምና የስኳር መጠንን ይቆጣጠራል፤
የአንጎል እንቅስቃሴ የተቀላጠፈ እንዲኾን ያደርጋል፤
የስብ ክምችትን ይቀንሳል፤
የምግብ መፍጨት ስርዓታችንን ያስተካክላል፤
የካንሰር ሕዋሳት ዕድገትን ይከላከላል፤
የጠራ የሰውነት ቆዳ እንዲኖረን ያደርጋል፤
በሽታ የመከላከል አቅምን ይጨምራል፡፡
በአጠቃላይ ጾም ሰው ሠራሽ ሕግ አይደለም፤ የመሠረተውም ራሱ ልዑል
እግዚአብሔር ነው፡፡ አምላካችን አዳምና ሔዋንን ‹‹ዕፀ በለስን አትብሉ›› ብሎ
ባዘዛቸው ጊዜ የጾም ሕግን ሠርቶልናል፡፡ በዚህም ጾም የመጀመሪያ ትእዛዝ
ናት እንላለን፡፡ አዳም በመብል ምክንያት ሕገ እግዚአብሔርን በመጣሱ ነው
ከክብሩ የወረደው፡፡ እኛም ብንጾም እንጠቀማለን፤ ባንጾም ደግሞ በረከትን
እናጣለን፡፡ ቅዱስ ዳዊት ‹‹ሥጋዬ ቅቤ በማጣት ከሳ፤›› /መዝ.፻፱፥፳፬/፤ ነቢዩ
ዳንኤልም ‹‹ማለፊያ እንጀራም አልበላሁም፤ ሥጋ እና ጠጅም በአፌ
አልገባም፤›› /ዳን.፲፥፫/ ሲሉ እንደ ተናገሩት፣ በጾም ወቅት ከጥሉላት
ምግቦች መከልከል አለብን፡፡ ቅዱስ ጳውሎስ ‹‹መብል ግን ወደ እግዚአብሔር
አያቀርበንም፤ ባንበላም ምንም አይጎድለንም ብንበላም ምንም አይተርፈንም፤››
ሲል ማስተማሩም ከመብል ተከልክለን መጾማችን ወደ እግዚአብሔር
የምንቀርብበት መንገድ መኾኑን ያመላክታል /ሮሜ.፲፬፥፯፤ ፩ኛቆሮ.፰፥፰/፡፡
አበው ‹‹ጾም ገድፎ የወፈረ በዓል ሽሮ የከበረ የለም›› እንደሚሉት በጾም ወቅት
በልተን ከምናገኘው ጥቅም ይልቅ ጾመን ከእግዚአብሔር ዘንድ የምንቀበለው
በረከት ይበልጣል፡፡
ጾም ቍስለ ነፍስን የምትፈውስ፣ ኃይለ ፍትወትን የምታደክም፣ የበጎ ምግባራት
ዅሉ መጀመሪያ፣ ጸጋ እግዚአብሔርን የምታሰጥ፣ ለጽሙዳን ክብራቸው፣
ለደናግል የንጽሕና ጌጣቸው፣ የጸሎት እናት፣ የዕንባ መገኛ ምንጭ፣ አርምሞን
የምታስተምር፣ ለበጎ ሥራ ዅሉ የምታነቃቃ፣ ሰውነትን በእግዚአብሔር ፊት
በማዋረድ ትሕትናን ገንዘብ ለማድረግ የምትረዳ መድኃኒተ ነፍስ ናት /ማር
ይስሐቅ አንቀጽ ፬ ምዕራፍ ፮/፡፡ እንደዚሁም ጾም ዕድሜን ያረዝማል፡፡ በጾም
በጸሎት ተወስነው፣ ረጅም ዕድሜ የኖሩ አባቶቻችን ሕይወትም ለዚህ ማስረጃ
ነው፡፡ ለምሳሌ ቅዱስ ቄርሎስ ዘአንኮራይት ፻፰፤ ቅዱስ እንጦንስ ፻፭፤ ቅዱስ
መቃርስ ዘእስክንድርያ ፻ ዓመት በምድር ላይ ቆይተዋል፡፡ ምእመናንም ጾምን
ስንጾም አምላካችን ዕድሜአችንን ለንስሐ ያረዝምልናል፡፡ በጾም ወቅት
መጸለይ፣ መመጽወት፣ መስገድ በጾም የምናገኘውን ዋጋ ከፍ ያደርገዋል፡፡
‹‹ስለ ኀጢአቱ እንደሚጾም፣ እንደሚጸልይ ሰው ኹኑ›› እንዳለ ቅዱስ ያሬድ፡፡
አንድ ክርስቲያን ጾም አልጾምም የማለት ሃይማኖታዊ ሥልጣን የለውም፡፡
ምክንያቱም ጾም ለዅሉም ክርስቲያን ሕግ ኾኖ የተሰጠ የአምላክ ትእዛዝ
ነውና፡፡ ነቢየ እግዚአብሔር ኢዩኤል ‹‹ጾምን ቀድሱ፤ ጉባኤውንም አውጁ፤››
በማለት መጾም፣ መጸለይ ክርስቲያናዊ ግዴታ መኾኑን ነግሮናል /ኢዩ.፪፥፲፭/፡፡
ቅዱስ ጳውሎስም ‹‹አገልግሎታችን እንዳይነቀፍ በአንዳች ነገር ማሰናከያ ከቶ
አንሰጥም›› ሲል ምክንያት እየፈጠርን ከመንፈሳዊ ሕይወትና ከአገልግሎት
ወደ ኋላ ማለት እንደሌለብን አስተምሮናል /፪ኛቆሮ.፮፥፫/፡፡ ብፁዕ አቡነ
ሺኖዳ ‹‹በዐቢይ ጾም ሕይወቱን ያልቀየረ ክርስቲያን በሌሎች አጽዋማት
ይቀይራል ለማለት ይከብዳል›› ይላሉ፡፡ እንደሚታወቀው በዐቢይ ጾም ከበሮ
እና ጸናጽል ዅሉ ይጾማሉ፡፡ ይኸውም የጾሙን ትልቅነት ያረጋግጥልናል፡፡
የዜማ መሣሪያዎች ዐቢይ ጾምን ከጾሙ ለባዊነት ያለን የሰው ልጆችስ
(ክርስቲያኖች) ለጾሙ ምን ያህል ዋጋ እንሰጥ ይኾን? ዅላችንም ጾሙን
በደስታና በፍቅር ጾመን በረከተ ሥጋ በረከተ ነፍስን እናገኝ ዘንድ
የእግዚአብሔር ቸርነት፣ የእመቤታችን ቅድስት ድንግል ማርያም አማላጅነት፣
የቅዱሳን ተራዳዒነት አይለየን!
ወስብሐት ለእግዚአብሔር፡፡
